text:
Haggis
Arbeiðsháttur
Vaska lunguni, hjartað og livurina, um tú brúkar hana. Legg tað so í eina stóra pannu við vatni saman við fráskorna kjøtinum og kóka í tveir tímar.
Tá tað er liðugt at kóka, skalt tú goyma vatuna og seta hana til síðis
Hakka síðan lunga, hjartað og fráskorna kjøtið
Lat síðan alt í ein bolla saman við fínt skorna leykinum, hveitimjølinum og kryddinum. Elt væl stoyt so mikið av vætuni í, at blandingin verður bleyt.
Konsistensurin skal vera bleytt morlutur.
lat so alt í yndurið, so tað er umleið hálvfult. Seyma yndurið saman við einum sterkum tráði og prika nøkur smá hol í, so tað ikki brestur, tá tað kókar.
Lett so yndurið í eina grýtu við som mikið av vatni, at yndurið er undir og kóka í tríggjar tímar uttan lok. Blív við at stoyta meira vatn á, so yndurið alla tíðina er undir.
Tá kókað er, serverar tú tað sundurskorið saman við súltaðum rótum og mosaðum eplum.
TilfarEitt yndur
Avroð frá einum lambi
0,5 kilo av hakkaðum fráskornum kjøti
Tveir smátt hakkaðir leykir
225 gram hveitimjøl
1 spsk. salt
1 tsk. pipar
1 tsk. koriander
1 tsk. muskatblommu
1 tsk. muskat
Og nóg mikið av vatni til at kóka haggisyndurið
Terningar


c: text/html

text:
Musikkskúlin í Vágum bjóðar holla frálæru á hesi ljóðførum
Hvat er Musikkskúlin í Vágum?
Musikkskúlin í Vágum er partur av Musikkskúlaskipanini.
Næmingarnir
Vanliga telur Musikkskúlin í Vágum millum 100 til 120 næmingar. Harav er uml. ein triðingur til hvørja av teimum trimum stóru bygdunum á Vágoynni.
Hvat hevur musikkskúlin at bjóða?
Lærararnir eru allir serútbúnir innan sítt øki. Musikkskúlin gevur eisini næmingunum møguleika fyri at luttaka samanspæli við aðrar næmingar. Tað er ein sannroynd at børn, ið eru virkin innan tónleik, verða betur fyri til at taka við lærdómi innan aðrar lærugreinar og betur før fyri at samskifta við onnur.

robotstxt: allowed

filter: keep


text:
Brot av tekstinum á baksíðuni:
[Í kreppuni í nítiárunum] steðgaði øll bygging í landinum, men Palli gavst ikki so, og tað góða kom burtur úr tí ringa, at nú fekk hann stundir at gera meira við at tekna. Umframt tekningar úr Føroyum, millum annað tekningar av flestu føroysku kirkjum, so hevur Palli eisini teknað á teimum nógvu ferðunum, hann hevur gjørt.
Hann hevur sitið á Reyða Torginum í Moskva, undir Sponsku Trappuni í Rom, á Markusplássinum í Venezia, við Sfinxin í Giza, við Gylta Hornið í Istanbul… Á øllum ferðum heur hann havt tekniblokkin við sær, og tað er, sum er tekningin blivin eitt slag av andadrátti hjá honum. Við blýanti, tey seinni árinivið tópenni og vatnlitablýantum, talar hann á alt tað, hann sær, og bygningarnir, plássini og býirnir svara aftur. Hann er bráður og slúkin, viðhvørt í so kvikur, viðhvørt er í meira lagi av reyðum, men so nógv er at síggja og spyrja og so nógv at greiða frá, at her má berast skjótt at. Tað seinvunna og varisliga er ikki hansara lag, tað er tað frískliga og eyðkenda, hann vil finna.
Prísur:DKK 240,00
Í bókini eru einar 80 littekningar umframt nakrar svart/hvítar strikutekningar. Tær fevna um tíðarskeiðið 1994-2000. Hugsanin var upprunaliga at lýsa hvussu statt var í Havnini tá farið varð inn í 21. øld.
Umframt tekningar er tekstur eftir J.P. Gregoriussen, ið greiðir nærri frá teimum ymsu økjunum í Havn og har um leiðir. Undir myndunum eru staðarnøvn og nøvn á húsum o.ø.
Prísur:DKK 240,00
Í bókini um listamálaran Steffan Danielsen (1922-1976) úr Nólsoy greiðir høvundurin Kinna Poulsen frá listini og listaverkunum hjá hesum sermerkta føroyska málara. Frásøgnin um listina hjá Steffan Danielsen er bæði á føroyskum og enskum. Bókin telur góðar 300 blaðsíður, og 100 av bestu málningum Steffans eru endurgivnir í bókini. Formatið á bókini er 278 x 299 x 34 mm (h x b x t).
In this book on the painter Steffan Danielsen (1922-76) from Nólsoy, Faroe Islands, the author Kinna Poulsen tells about the the painte’s works. The text is in both Faroese and English. The book is 304 pages in full colour including 100 of the most remarkable of Steffan Danielsen’s pictures. The format of the book is 278 x 299 x 34 mm (h x w x t).
ISBN 97899918-56-40-4
Prísur:DKK 740,00


text:
UM HAVNARTRÆSMIÐJU
Alt innan snikkaraarbeiði
Havnar Træsmiðja er dygdarveitari innan snikkara arbeiði. Vit gera okkum ómak innan alt træarbeiði, eitt nú vindeygu, hurðar, trappur ella skáp.
Vit umvæla eins væl og vit gera nýtt, og hava eisini eitt málirúm, har vit lakera og mála inn búgv og annað.
Í løtuni starvast 9 mans við tilsamans yvir 150 ára royndum, og tað er tí næstan bert hugflogið, ið setur mark fyri, hvat vit kunnu gera innan træ arbeiðið.
Grøn orka
Vit arbeiða støðugt fyri at gera okkara virksemi so umhvørvisvinarligt sum til ber. Í hesum sambandi hava vit valt at hita bygningin í Mykines gøtu upp við brenniovni, ið brennur træspønir og leivdir av træi, ið vit ikki kunnu brúka til annað. Hetta merkir at eingin olja verður brúkt at hita upp við.
Hetta eru vit
Í eini fyritøku sum okkara, eru tað altíð starvsfólkini, ið eru berandi. Vit eru hepnir, at hava ein breiðan flokk av dugnaligum snikkarum, ið ger okkum førar fyri, at taka á okkum flest allar uppgávur.
- Tóri Nattestad Maskinsnikkari
- Karl Andor Danielsen Snikkari
- Johan Michelsen Snikkari
- Arngrímur Joensen Lærlingur
- Tummas Bærentsen Snikkari
- Óli Jákup Hansen Timburmaður
- Ásla Lindberta Sørensen Lærlingur
- Ludvík Súnason Lærlingur
- Páll Kjartan Nattestad Lærlingur
- Regin Herup Olsen Fyrifallandi


text:
Listterapi til tín við varandi krabbameini
Listterapi til tín við varandi krabbameini
Krabbameinsfelagið gjørdi fyrr í ár eina roynd at bjóða fólki við varandi krabbameini at luttaka í bólki í listterapi. Felagið hevur avgjørt at halda fram við hesum tilboði.
Heldur tú teg kunna fáa gleði av at koma út millum onnur, samstundis sum tú gert nakað gott fyri teg sjálvan, er tilboðið um listterapi møguliga ein góð loysn fyri teg, í tí støðu tú ert í.
Á skeiðsdøgunum fært tú eitt frírúm, har tú kanst njóta løtur í friði í umstøðum, sum eru fjálgar og hava okkurt til allar sansir.
Saman við øðrum í somu støðu kanst tú fordjúpa teg og lýsa teir tankar og kenslur, sum fylla. Tað kann vera við at práta, tekna, skriva, mála. Um tú onkran dag ikki skuldi havt orku til tað heilt stóra, eru góðir møguleikar fyri hvíld, og tú kanst fylgja við frá síðulinjuni.
Á skránni kann eisini vera t. d. sangur, upplestur, undirvísing og felags prát um ymisk viðkomandi evni og í steðginum fært tú eina lætta, sunna máltíð.
Bólkaleiðari er Fía Lamhauge, listterapeutur, sum í mong ár hevur havt tey vælumtóktu skeiðini í listterapi fyri Krabbameinsfelagið.
Skeiðið verður einaferð um mánaðan í 3-4 tímar, íalt 5 ferðir. Byrjað verður mánaðarskiftið nov./des., og nýggj tíð verða avtalað frá ferð til ferð.
Brot úr afturmelding:
“eg fekk hjálp til at góðkenna,
at eg (lívið) ikki eri tann sama
og ongantíð verði tað aftur.
OG at síggja alt tað nýggja, lívið bjóðar tær.
At vit hava so nógv annað í okkum, sum er lívið vert.”
Um hetta hevur tín áhuga, ella um tú ynskir at hoyra meira um hetta tilboðið, kanst tú ringja til Krabbameinsfelagið á telefon 317959 ella senda ein teldupost til kmf@krabbamein.fo.
Tilmeldingarfreistin er 25. nov.


text:
At tulka málini fyri starvsvenjing - ein vegleiðing
Bøkur til at arbeiða við málum fyri starvsvenjing.
Heilsuhjálparar - Praktikkbogen
Heilsurøktarar - Praktikkbogen
Forlag: Munksgaard, nýggjasta útgáva.
Hesar bøkur eru nýggjar og skulu nýtast tá útbúgvingin broytist frá januar 2019.
Bøkurnar vísa beinleiðis til somu mál, ið verða nýtt í starvsvenjing í føroysku útbúgvingini.
Bøkurnar vegleiða um, hvussu ein kann náa málunum í dagliga arbeiðinum.
Føroyska útbúgvingin hevur somu mál í starvsvenjing sum tann danska, tí kann bókin nýtast beinleiðis í vegleiðingini.
Vegleiðarin eigur at tryggja sær, at bókin sum verður nýtt, svarar til málini í starvsvenjing.
Næmingarnir keypa hesa bókina tá tey byrja útbúgvingina og skal taka hesa fram í starvsvenjingini.
Fyri at nýta málini og støðismetingina í verki, krevst vitan um hesi 4 punkt
1. Taksonomi
2. Lyklaorð/sagnorð
3. Støði (próvtalsstigin)
4. Operationalisering
Niðanfyri er greitt frá, hvussu punktini verða nýtt í verki.
Skúlin hevur av og á temadagar, ið vegleiða viðvíkjandi tulking av málum. Eisini kann umbiðjast at temadagur verður hildin fyri tykkara arbeiðsplássi, um tit ynskja tað.
Punkt 1, taksonomi
Í støðismetingunum (málunum) verður brúkt ein ávís taksonomi - stigvíst vaksandi krøv - ið næmingurin skal røkka í málunum fyri starvsvenjingina.
Í heilsuhjálparaútbúgvingini eru stigini hesi:
Starvsvenjing I : Kunnleika til
Starvsvenjing II : Hegni og førleika til
Í heilsurøktaraútbúgvingini eru stigini hesi:
Starvsvenjing I: Kunnleika til
Starvsvenjing II: Hegni til
Starvsvenjing III: Førleika til
Í starvsvenjing hjá heilsurøktarum skal næmingurin arbeiða við øllum stigum í øllum starvsvenjingum, av tí at tað eru serøkir. Í seinastu starvsvenjing skulu øll málini vera nádd á støði "førleika til ".
Sí bøkurnar Lærebog i praktikken fyri at finna frágreiðing fyri hugtøkini:
kunnleika, hegni, førleika ("begynder " rutineret" "avanceret" )
Málini eru tey somu fyri starvsvenjingarpartarnar 1, 2 og 3, men TAKSONOMIIN avgerð hvussu langt næmingurin skal vera komin áleiðis at náa málunum og avgerð sostatt hvussu næmingurin skal metast.
Punkt 2, lyklaorð/sagnorð
Finn lyklaorð /sagnorð, ið eru umráðandi orð í mun til førleikaøki:
Vegleiðarin skal nýta lyklaorðini (sagnorðini) í málinum, til at vegleiða næmingin í sínum ábyrgdarøki. Lyklaorðini siga hvør uppgávan er í málinum. Ella við øðrum orðum, hvørjar uppgávur heilsurøktarin hevur og skal duga.
Dømi mál 12 heilsurøktaraútbúgvingin: (sagnorð)
"At næmingurin eftir galdandi reglum á starvsvenjingarstaðnum og eftir tillutan av uppgávum, sjálvstøðugt skamtar og gevur heilivág, umframt eygleiðir árin og hjáárin og kunnar um heilivágin, skjalfestir og ger sítt til, at borgarin/sjúklingurin samstarvar í samband við at taka heilivág."
Punkt 3, støði:
Næmingurin fær IKKI eitt talmet fyri starvsvenjingina. Men umhugsast skal hvørjum støði næmingurin er á, um avrik eru "sera væl nøktandi" ella "júst nøktandi".
Avkrossing verður gjørd í støðismetingini.
Støðið verður vegleiðandi mett eftir orðum í próvtalsstiganum, ið er aftast í "støðismetingini" fyri starvsvenjing. Talmet verður ikki givið, men støðið er, sum avkrossingin vísur.
Dømi um støðismeting:
Avrik ið eru sera væl nøktandi - (vegleiðandi próvtal 12)
Avrik ið júst eru nøktandi - (vegleiðandi próvtal 02)
o.s.v
Minsta krav fyri at vera staðin, "Avrik ið eru júst nøktandi"
Vegleiðingar til próvtølini í støðismetingini siga greitt hvat MINSTA MARK ER fyri nær næmingurin ikki stendur útbúgvingina. Orðini til próvtalstigan skulu nýtast tá næmingurin fær afturmeldingar.
Tá støði er ásett:
Næmingur skal, tá støði er ásett, hava skrivligar metingar at hava við sær til næsta starvsvenjingarstað, sum klárt vísa honum á, hvat hann skal umhugsa fyri at betra sítt avrik, í mun til málini.
Dømi um skrivliga afturmelding í støðismetingini, skulu orðini í próvtalstiganum og málunum verða nýtt, dømi:
"Í mun til mál nr. 12 kanst tú í ávísum førum arbeiða sjálvstøðugt við at skamta og geva heilivág, Tú skalt arbeiða við at fáa betur hegni (taksonomi) til at eygleiða árin og hjáárin í samband við heilivág...",
Punkt 4, operationalisering:
Formellu málini fyri starvsvenjing skulu umgerast til dagligdags arbeiðsuppgávur, "operationalisering"
Nýt bøkurnar Lærebog i praktikken trin 1 og trin 2, sum íblástur.
Uppgávurnar í bókunum er uppskot, og ikki tann endaligi sannleikin. T.v.s at aðrar uppgávur eisini kunnu liggja undir málunum, alt eftir hvat arbeiðspláss næmingurin er á.


text:
Størv og stutt lýsing um parið:
Mary: 21 ár, býr í Saltangará. Til dagligt er hon nógv inni í samkomuni, Kelduni í Skálabotni, har hon hevur ymiskar tænastur, m.a. ungdómsleiðari og gentubólkaleiðari. Eisini dámar henni sera væl at taka myndir.
Fríði: 23 ár, er úr Klaksvík, men býr í løtuni í Havn. Hann lesur til maskinmeistara á Vinnuháskúlanum í Havn. Til dagligt spælur hann fótbólt og arbeiðir eisini. Eisini er hann nógv í KFUM í Klaksvík, har hann er ungdómsleiðari.
Mary og Fríði hava verið par í næstan 5 ár.
Dato fyri fríggingina:
Leygardagin 28. januar 2017.
Stað fyri fríggingina:
Uppi á Kjøli í Klaksvík.
Myndir:
Eydbii Myndir
Mary greiðir frá
Ein frágreiðing av fríggingini:
Tað byrjaði við, at Fríði segði, at vit skuldu norð, tí omman og abbin hjá honum høvdu bjóða okkum til døgurða kl 13. Vit fóru síðani til Klaksvíkar og vóru har uml. kl. 13.
Tá vit koyra í Klaksvík, síggja vit tyrluna flúgva uppi yvir okkum, og so sigur Fríði: ”Ááá, annars hevur tyrlan bjargingarvenjing í dag” og koyrir síðani niðan til tyrlupallin. Og hetta er SERA líkt honum. Bátar, tyrlur og ALT við motori hevur hansara fullu uppmerksemi, so eg hugsaði ikki nakað um hetta.
Síðani fóru vit úr bilinum. Fríði var eitt sindur áðrenn eg, har hann so segði, at hann hevði spurt ein mann, um vit kundu sleppa við ein túr. Hetta er eisini sera líkt Fríða (SERA spontanur), og eg hugsaði bara: ”Oh dear, tú ert kiksaður”.
Síðani segði ein maður har: ”Ja, annars er Eydbii og tekur myndir fyri Ziska” (bjargingarbáturin í Klaksvík).
Vit fóru so í tyrluna, flugu niðan á Kjøl og hoppaðu úr tyrluni, har teir, Fríði og Eydbii, fóru rennandi frammanfyri meg á fjallinum. Eg rann bara aftaná, men tá byrjaðu teir at ganga ímóti mær aftur. Eg steðgaði á, tí har var so sera flott. Eg tók eitt snapchat, og tá eg vendi mær við, lá Fríði á knæ. Eg fataði tað als ikki beinanveg, og var leingi um at fata, at hann í roynd og veru spurdi meg. Tað einasta eg hoyrdi, var: ”Mary, vilt tú giftast við mær?”
Eg var heilt frá mær sjálvari. Eg segði so sjálvandi ja, at tað vildi eg.
“Eg steðgaði á, tí har var so sera flott. Eg tók eitt snapchat, og tá eg vendi mær við, lá Fríði á knæ.” - Mary
Fríði hevði fyrireika fríggingina í eina tíð:
Nokk so langt áðrenn hevði Fríði keypt ringin og spurt míni foreldur, og sjálvandi eisini ommu mína, um hann kundi sleppa at giftast við mær. Síðani hevði hann eisini tosað við teir, ið flúgva tyrluna og Eydbii Myndir um at takað myndir av fríggingini og løtuni.
Fríði hevði hugsað um tað leingi, og fyrireika í høvdinum, hvussu tað skuldi vera, men alt bleiv endaliga lagt til rættis uml. 1-2 vikur áðrenn.
Hevði als ongan illgruna:
So løgið sum tað ljóðar, hevði eg faktist ongan illgruna um hetta, og av tí, at Fríði ofta er júst soleiðis sum hann var hesa løtuna, so hugsaði eg ikki tankan, at hann fór at spyrja júst tá. Men um vit høvdu verið ov leingi í tyrluni ella á fjallinum, so hevði eg møguliga havt eina hóming av tí.
Eitt gott ráð til onnur, ið ætla at fríggja til sín maka:
Vit halda, at tað er sera umráðandi, at tann, ið fríggjar, veit, hvussu makin vil hava tað, tí tað eru møguliga ikki øll, sum vilja hava tað so “ógvusligt”, ímeðan summi vilja. Tí er tað týdningarmiklasta bara at spyrja uppá júst tann mátan, sum passar best til sín maka.
Spurdur um, hví hann valdi júst hetta slag av frígging, sigur Fríði:
”Eg vildi náa dreymarnar hjá Mary, tí eg visti, at hon vildi hava, at tað skuldi vera ordiligt.”


text:
Lektiu- telducafé er á skúlanum
Hvønn týsdag kl. 11.45 - 12.15.
Hetta er ein gyltur møguleiki at fáa íblástur/stuðul til heimaarbeiðið, eins og hjálp til at læra førleikar við teldu og teimum KT-skipanum sum skúlin brúka til næmingarnar.
Allir næmingar, sum hava tørv á hjálp við heimaarbeiðinum, eru vælkomnir.
Tímin kann eisini brúkast til lektiubólk, har næmingar í føstum bólkum tosa um heimaarbeiði og kunnu stuðla hvørjum øðrum. Lektiubólkurin kann eisini velja at venda sær til lærararnar á lektiucaféini við spurningum.
Vit bjóða
- Stuðul til spurningar tit koma við til skúlating, bæði í yrkislærugreinunum og í almennu lærugreinunum
- Hjálp til telduførleikar og kt-skipanir
- At tit taka spurningar fram, sum tit hava arbeitt við, ið vóru serliga truplir at skilja.
- Íblástur til skrivligar uppgávur, ið tit hava trupulleikar við.
Møguleiki er eisini hendan tíman, at venda sær til aðrar lærarar, ið ikki skipa fyri lektiucafé, við at venda sær til skrivstovurnar hjá hesum.
Hevur tú onki at spyrja um, kanst tú gera skúlating.
Er fastlagt á tímatalvuni hjá heilsuhjálparum, skal avtalast við lærararnar í heilsurøktaraútbúgvingini.


text:
Hóskvøldið 16. mai kl. 21 skipar NSÍ fyri hugnaligum syng við kvøldi í Løkshøll.
Væleyðnaða kvøldið seinasta ár, har Hilmar Jan Hansen, saman við húsaorkestrinum, undirhelt okkum, verður endurtikið hóskvøldið 16. mai í Løkshøll
Í ár verður tað Bill Justinussen, sum førir dirgentstokkin, orkestrið og okkum ígjøgnum kvøldið við sangi og undirhaldi. Í steðginum verða m.a. leskiligar smakkiroyndir frá Faroe Origin, kaffi og okkurt afturvið at fáa.
Tiltakið varir á leið tveir tímar.
Møtið í góðum sanghýri.
Atgongumerkir á 160 kr., við tónleiki, undirhaldi og mati, fáast á loksholl.fo ella við dyrnar.
NSÍ


text:
Christian Pløyen
Christian Pløyen (12. januar 1803 í Keypmannahavn - 9. juni 1867 í Holbæk) var helst fólkakærasti amtmaður Føroya. Hann var danskur løgfrøðingur og embætismaður. Frá 1830 var hann fúti í Føroyum, og frá 1837 til 1847 var hann føroyskur amtmaður. Hann var ógvuliga væl líddur millum fólk, og skrivaði millum annað Grindavísuna og lærdi seg føroyska málið. Í 1837 varð Pløyen, sum hevði verið fúti, tilnevndur amtmaður. Hann var øðrvísi enn flestu amtmenn og yvirhøvur væl dámdur, ikki minst tí hann sum fúti hevði yrkt Grindavísuna, sum lýsir grindadráp væl. Pløyen dugdi eisini at tosa føroyskt. Í 1839 var hann saman við trimum føroyingum á eini kanningarferð í Hetlandi fyri at læra av hetlendsku fiskivinnuni, sum tá var meira framkomin enn fiskivinnan í Føroyum. Ein liður í hesum framburðsstrevi var at úthandlar vóru settir á stovn á Tvøroyri (1836), í Klaksvík (1838) og í Vestmanna (1839).
Útgivið[rætta | rætta wikitekst]
- Grindavísan; tekningar Óli Petersen; lagt til rættis Jústines Olsen et al. - 2. broytta útgáva. - Tórshavn: Føroya skúlabókagrunnur, 2004.(48 s., [1])
- Erindringer fra en Rejse til Shetlandsøerne, Orkneyøerne og Skotland i Sommeren 1839. Keypmannahavn 1840, Tórshavn 1966, Vedbæk 1999.
- Reminiscences of a voyage to Shetland, Orkney & Scotland in the summer of 1839; translated from Danish by Catherine Spence. Lerwick: T. & J. Manson, 1896.
Ávísingar úteftir[rætta | rætta wikitekst]


text:
Miðvísa agitasjónin fyri sitandi samgongu heldur fram í Kringvarpi Føroya sum ongantíð áður.
Tað er heilt ófailligt, at slíkur atburður sleppur at halda fram ótarnaður í okkara almenna KVF.
Seinastu dagarnar er Eyðgunn Samuelsen sloppin púra ótarnað at halda sínar valrøður gjøgnum kringvarpið við at klantra andstøðuna fyri, at hennara lógir (les valagn) ikki verða atkvøddar gjøgnum tingið.
Lurtarin situr eftir við eini kenslu av, at samgongan er helt ósek í, at hennara egnu uppskot ikki hava meiriluta á løgtingi.
Val hevur verið í Spania.
Í staðin fyri at spyrja serfrøðing um avleiðingarnar v.m. sleppur sjálvur Sjúrður Skaale at gera viðmerkingar.
Ókeypis mikrofon og rein agitasjón til komandi fólkatingsvalið, er sjálvandi orsøkin til, at Sjúrður Skaale verður “boðin í studio” at greiða frá.
Sjálvur Gøbbels hevði formátt sær lítið í Føroyum.
Um tú veitst okkurt, sum VP ikki veit - skriva so til vp@vp.fo


text:
Kringvarpslógin ásetir, at Kringvarp Føroya kann hava ískoytisveitingar til serstøk og samskipað tiltøk, og at greiður skilnaður skal vera ímillum programminnihald og ískoytisveitingar.
Ein ískoytisveiting er ávís stuðulsveiting sum peningur, stuðul ella vinningur, ið verður latin. Ískoytisveitingin kann latast til størri og kostnaðarmiklar sendirøðir, t.d. innan greinir sum dokumentar, drama og undirhald, ella kostnaðarmiklar ítróttaframleiðslur.
Fyritøkur, virki, handlar, stovnar, feløg o.l. kunnu gera sáttmála/ar um ískoytisveiting/ar. Víst verður til ískoytispolitikkin hjá Kringvarp Føroya: Ískoytispolitikkur hjá Kringvarpi Føroya (PDF-skjal, letur upp í nýggjum kaga)


text:
Úrslitið hjá Skansi Offshore Pf var 30 mió kr tann skeiva vegin í fjør. Tað skal haldast saman við vinningi uppá smáar 42 mió kr árið fyri.
Tað er úrslitið av kapitalpørtum í felagnum 6. september 2006, har sum skipini eru, sum draga niður. Úrslitið í tí felagnum var 49 milliónir í halli. Skansi eigur hetta felagið saman við norska Havyard Group og íslendska Landsbankanum.
Í frágreiðingini sigur leiðslan, at tað eru framvegis avbjóðingar í frálandavinnuni, har stórur kapasitetur á spotmarknaðinum ger, at prísirnir eru undir trýsti. Skansi hevur tí niðurskrivað virði á skipunum, og vissa fæst ikki fyri, at tað ikki verður neyðugt at niðurskriva virðið enn meira.
Fíggjarstøðan hjá Skansi Offshore Pf javnvigar nú við sløkum 66 mió kr. Harav er eginognin stívliga 23 mió kr.
Um tú veitst okkurt, sum VP ikki veit - skriva so til vp@vp.fo


text:
Flogfar
Flogfar er heitið á øllum flúgvarum, sum eru tyngri enn luftin - tyrlur, sveimflogfør, drekaflogfør og flogfør við føstum veingjum og motori. Flest øll stór ferðamannaflogfør og stríðsflogfør hava jetmotorar, sum gera, at tey kunnu flúgva skjótt og høgt. Tey smáu flogførini hava oftast skrúvur. Tey eru stuttleikaflogfør ella einstaklingsflogfør. Tað eru ikki 100 ár síðan, at tey skjótastu skipini sigldu í meira enn 1 viku tvørtur um Atlantshav. Nú flúgva tey skjótastu ferðamannaflogførini teir 4 800 km í minni enn sjey tímar. Teir stóru motorarnir í stríðsflogførum gera, at tey kunnu flúgva meira enn 3 200 km/h, ella tríggjar ferðir skjótari enn ljóðið.


text:
Fyrsti venjingardystur verður í morgin
TB | 04/02/12
Sum liður í fyrireikingunum til komandi kappingarár, har TB aftur er á ovastu fótbóltsrók, fara teir í næstum at spæla nakrar venjingardystir. Higartil eru seks slíkir dystir avtalaðir, og umframt onkran i oynni, verður eisini farið norður um Suðuroyarfjørð, har teir hava avtalað dystir móti HB, NSÍ, B36 og AB. Í morgin byrjar tann fyrsti av hesum dystum, tá TB vitja vesturi á Eiðinum í Vági. Dysturin byrjar kl. 13, og dómari verður Lars Muller.


text:
Eik Banki góðar 44 mió. kr. í avlopi eftir skatt fyrra hálvár
Vinna22-08-2013 - 16:29 - Jóanis Nielsen
Hálvársroknskapurin hjá Eik Banka vísir eitt avlop upp á 44,6 mió. kr. eftir skatt. Fyri skatt er úrslitið 54,4 mió. kr. Við hálvárið 2013 javnvigar fíggjarstøðan við 7,0 mia. kr., og eginpeningur bankans er 1,2 mia. kr.
“Fyrra hálvár hjá Eik Banka hevur hilnast væl, og Eik roknar við einum avlopi á áleið 60-90 mió. kr. fyri skatt fyri árið 2013“, sigur Súni Schwartz Jacobsen, forstjóri í Eik Banka.
Í stuttum kann nevnast, at:
-
Úrslitið farna tíðarskeið vísir eitt avlop á 44,6 mió. kr.
-
Úrslitið áðrenn skatt er 54,4 mió. kr.
-
Útlán bankans eru 4,7 mia. kr.
-
Innlán bankans eru 5,5 mia. kr.
-
Niðurskrivingar av útlánum og yvirtiknum ognum eru á 6,7 mió. kr., íroknað 14,3 mió. kr. í
virðisjavnan
-
Yvirdekningur í mun til lógarkravda gjaldførið á 222,8%
-
Solvensurin við hálvárið er 23,3%, móti einum tørvi á 11,2%
Útlánini eru 4,7 mia. kr., sum er eitt vet lægri enn við ársenda 2012. Innlán bankans økjast framhaldandi og eru tann 30. juni 2013 á leið 10 mió. kr. hægri enn við árslok 2012, um hædd verður tikin fyri láninum við statsveðhaldi á umleið 1 mia. kr., sum bankin rindaði aftur í februar 2013.
Av javnanum tann 30. juni 2013 á 7,0 mia. kr. er eginognin áljóðandi 1,2 mia. kr. og innlán áljóðandi 5,5 mia. kr. Bankin fíggjar soleiðis útlán við eginpeningi og innlánum í samsvari við yvirskipaða málsetningin hjá bankanum.
Solvensurin er 23,3% og likviditeturin áleið fýra ferðir lógarkravda minstamarkið. Sostatt eru bæði solvensur og likviditetur hjá bankanum góðir.
Góða og skjóta tænastu til allar okkara kundar til kappingarførar prísir
Eik hevur lækkað bústaðarrentuna í tveimum umførum fyrra hálvár 2013. Fyrru ferð 15. mai 2013 lækkaði Eik lægstu sethúsarentuna niður í 4%, og við virknaði frá 1. august 2013 hevur Eik aftur lækkað lægstu sethúsarentuna, hesa ferð niður í 3,75%. Umframt hetta er bidragið á realkredittlánum lækkað niður í 1,7%, og fleiri av tænastum bankans eru ókeypis.
Bygnaður og útreiðslustøði bankans eru eisini tillagað virksemið, og verður stórur dentur lagdur á at veita øllum kundum eina góða og skjóta tænastu til kappingarførar prísir.
Eik Banki arbeiðir miðvíst við at vinna ein størri part av føroyska marknaðinum.


text:
Fríggjdagin skipaði Frítíðarskúlin í Hoyvík fyri innandura fótbóltskapping í Hoyvíkshøllini millum flestu frítíðarskúlarnar í kommununi. Umleið 130 leikarar vóru við, frá 7 frítíðarskúlum. Eisini vóru sera nógvir fjepparar við til tiltakið, samanlagt vóru um 400 børn, starvsfólk og foreldur og systkin í høllini.
Kappingin var skipað í 4 bólkum við 4 liðum, vinnarinir komu víðari til eitt finaluumfar, har hesi 4 liðini leiktu móti hvørjum øðrum. Liðini í finuumfarinum vóru úr Frítíðarskúlunum í Badmintonhøllini, Løgmannabreyt og tvey lið úr Spíranum í Havnardali.
Finaluumfarið var sera javnt og tá stigatalvan bleiv gjørd upp var vinnarin Frítíðarskúlin við Løgmannabreyt, ið borgarstjórin handaði heiðursmerkir og stórt steyp til ognar. Á fylgandi plássunum komu lið úr Spíranum og Badmintonhøllini.
Seinasti dystur í kappingini var sera avgerandi, og var hann millum Løgmannabreyt og Spíran, sum áðrenn dystin høvdu 4 stig. Dyrsturin var sera javnur og við dystarenda var úrslitið 0-0, og tí bleiv Løgmannabreyt vinnari, bæði liðini høvdu málmunin +1, og innanhýsis var sum áður nevnt javnleikur, og tí bleiv vinnarin funnin við skotnum málum, og har hevði Løgmannabreyt munin við einum máli.
Bjarni Beder, stovnsleiðari í Frítíðarskúlanum í Hoyvík, er sera væl nøgdur við tiltakið, og sær hann fram til at gera líknandi tiltak aftur í framtíðini.
Um tú veitst okkurt, sum VP ikki veit - skriva so til vp@vp.fo


text:
Eritrea
Staturin Eritrea (alment heiti) er eitt lítið land í Eysturafrika. Eftir frælsiskríggj í 20 ár loysti fjallalandið Eritrea frá Etiopia í mai 1991. Eritreiski frælsisherurin (EPLF) rak seinastu etiopisku herdeildirnar av landinum og fór so at gera landinum eina stjórnarskipan.
Fólkið í Eritrea roynir nú at fáa á føtur aftur búskapin og alt annað, sum varð oyðilagt í krígnum.
SøgaRætta
LoysingRætta
Eritra hevði staðið undir Etiopia síðan 4. øld. Sum hjáland var tað limað inn í Etiopia í 1962. Næstan beinanvegin fóru Frælsisfylking Eritrea (stytt EPLF), og aðrar rørslur at berjast fyri frælsi. Í 1991 eydnaðist EPLF umsíðir eftir frælsisbardagar í næstan 30 ár at reka etiopiska herin úr landinum. Á fólkaatkvøðu í 1993 var eisini stórur meiriluti fyri loysing.
Bráðfeingisstjórn varð skipað, og í mai 1993 var Eritrea lýst at vera frælst ríki. Limir í EPLF, við Isaias Afewerki (føddur 2. februar 1946 í Asmara, Eritrea) á odda skipaðu tjóðarting, bóðu Vesturheimin um stuðul og hjálp og settu fólkaræði í gildi. Eritrea varð fyrsta land í Afrika at broyta landamørkini, sum evropeiska hjálandaveldið hevði sett.


text:
Georges Lemaître
Monseigneur Georges Henri Joseph Édouard Lemaître, vanliga nevndur Georges Lemaître (føddur 17. juli 1894 – doyði 20. juni 1966), var ein belgiskur stjørnufrøðingur og katólskur prestur. Hann starvaðist sum professari innan alisfrøði á katólska fróðskaparsetrinum í Leuven. Georges Lemaître legði eisini fram sítt ástøði um tað, sum millum manna er kent sum "the Big Bang theory" ella á føroyskum Bresturin Mikli. Hetta er eitt vísindaligt ástøði um upprunan av alheiminum, og hann varð tann fyrsti akademikarin, sum kom fram við hesum ástøðinum.


text:
Citadines Bastille Marais Paris ***
Býarskái: 4 dagar / 3 nætur, úr 4.295,-
Fyri hvønn íroknað flogferð og gisting í studio við morgunmati.
>> Úr einans 550 kr um mðr. fyri hvønn við 62°N Snarlán <<
Hví ikki taka tær av løttum, við einum vikiskifti í París.
| Sí meira um íbúðar hotellið her.
Prísdømi:
Legg til merkis
- Tilboðið er útroknað eftir bíligastu ferðaseðlunum ímillum Vágar og París.
- Prísurin kann broytast alt eftir tíðarskeiði og hvat er tøkt.
- Avmarkað nøgd.
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Vit hava felagsantennu Inni á Gøtu, sum tekniska nevnd røkir. Antennuskápini eru nú gomul og treingja til eina hond. Ætlanin var at byrja hetta arbeiðið á ruddingardegnum, men tað viðraði ikki og mátti útsetast.
Súni í teknisku nevnd fer at kalla inn til ein arbeiðsdag, tá tað viðrar. Ætlanin er at skava rust av skápunum og mála tey. Tað hevði verið gott um fleiri tykkara, kundu hjálpt til við hesum arbeiði. Um vit eru fleiri, verður tað minni drúgt.
Send okkum ein teldupost, um tað kanska liggur fyri hjá tær at hjálpa til eina løtu. Sig okkum navn og telefonnummar og send til: nevnd@inniagotu.org


text:
Leygardagin 27. apríl 2019 verður barnadansistevna í Klaksvík. Tað er Klaksvíkar Dansifelag, ið skipar fyri, og dansað verður í húsi felagsins. Vit byrja klokkan 10:00 í Skálanum. Á skránni verður føroyskur dansur, útferð til húsið hjá Nólsoyar Páll og døgurði og kaffi. Vit enda klokkan 15:00.
Tilmelding:
Tilmeldingarfreist – við tali av børnum, vaksnum og tvey kvæðaynski – er 3 vikur áðrenn, t.e. 6. apríl 2019. Børnini melda til hjá teimum lokalu dansifeløgunum, sum so melda til hjá Jónleif Johannesen, tlf. 742200 ella á teldupost jonleifj@logting.fo.
Kvæði/vísur
Hvørt felag boðar frá hvørji tvey kvæði/vísur, tey vilja skipa.
Matur
Døgurðin verður væntandi í Tekniska Skúla, ið liggur tætt við Skálan.
Útferð
Gingið verður frá Skálanum oman til Húsið hjá Nólsoyar Páll. Í húsinum verður greitt frá um garðin, um Nólsoyar Páll og samtíð hansara. Túrurin kemur at taka 45–60 min. Bólkar verða skipaðir við 60–100 fólkum.
Bussar
Tey, ið hava brúk fyri at ferðast norður við bussum, skulu samskifta við Andreas Sigurstein tlf. 214242. Andreas Sigurstein kemur at standa fyri samskipanini av bussunum og fyri at fáa suðuroyingum, ið koma norður fríggjakvøld 26. apríl, innivist í Tórshavn um tørvur er á tí.
Klaksvíkar Dansifelag


text:
Skúlablaðið: Tøl frá farna skúlaári í Danmark siga, at umleið fimti hvør næmingur gongur í privatskúla; í summum økjum er talið á næmingum, sum ganga í privatskúla, rættiliga stórt; eitt nú fóru 40 prosent av næmingunum, sum byrjaðu í forskúla í fjør á Bornholm, í privatskúla.
Ein tvífalding eftir 10 árum.
Onga aðra staðni í Danmark er prosentparturin av privatskúlanæmingum tó so stórt sum á Bornholm. Talið er kortini framvegis stórt yvir alt landið, í 2017 gingu 17 prosent av børnunum í frískúla; í 2007 var talið 12 prosent.
Um tú veitst okkurt, sum VP ikki veit - skriva so til vp@vp.fo


text:
Umsóknarbløð
Heilsuhjálparaútbúgving:
Byrja í august: Freist 15. mars. Vel UMSÓKNARBLAÐ TIL MIÐNÁM. Gevur møguleika at velja fleiri útbúgvingar. Har kanst tú hefta myndir av skjølum við umsóknini, sum tú sendir elektroniskt.
Eisini kann nýtast: vanligt UMSÓKNARBLAÐ
Byrja í januar: freist 1. novembur: Vel vanligt UMSÓKNARBLAÐ
Útfylt umsóknarbløð kunnu sendast skannaði, við telduposti, til Heilsuskúlan. Dygdin á skannaðum skjølum kann gera at umsóknin ikki er nøktandi. Umsøkjarin hevur ábyrgd av at tryggja sær at dygdin av viðfestum skjølum er nøktandi, soleiðis at skjølini eru lesbar.
Teldupostadressa: heilsuskulin@skulin.fo
Vegleiðing til umsókn
Uttan niðanfyrinevndu upplýsingar, prógv og váttanir, kann umsóknin vera mett - "ikki nøktandi".
- Tað er umráðandi, at tú grundgevur á umsóknarblaðnum fyri, hví tú ynskir at taka útbúgving sum heilsuhjálpari ella heilsurøktari
- Tað er umráðandi at greiða frá arbeiðsroyndum eftir loknan fólkaskúla
- Avrit av dópsváttan/navnabrævi skulu sendast við umsóknini
- Prógv fyri seinast loknu førleikagevandi skúlagongd skal leggjast við umsóknini
- Um ein ikki er vísur í, um ein lýkur upptøkukrøvini eftir vanligum reglum, er umráðandi at senda inn øll prógv ein hevur av t.d. einkultfakum, skeiðum v.m.
- Umráðandi er at undirskriva umsóknina
Serlig vegleiðing til umsókn - heilsuhjálparaútbúgvingin:
- Um tú hevur 10. flokk, er ikki krav um at arbeiðsroyndir eisini eru prógvaðar
- Um tú t.d. hevur FHS eftir 9. flokk, lýkur tú krøvini fyri upptøku og tá er ikki neyðugt at senda arbeiðsváttanir við umsóknini
- Um tú søkir til heilsuhjálpara við 9. flokki skalt tú senda inn váttan fyri í minsta lagi eitt ára arbeiðsroyndir
- Umsøkjari við 9. flokki: Til heilsuhjálparaútbúgvingina er ikki neyðugt, at arbeiðsroyndirnar eru viðkomandi, innanfyri røkt ella umsorg. Allar arbeiðsroyndir kunnu nýtast.
- Ein váttan frá arbeiðsgevara skal sendast við umsóknini, har tímatal pr. viku/mánaða og tíðarskeið skal vera greitt ásett
- Um tímatalið er minni enn fulla arbeiðsviku um vikuna, skal váttan vera fyri meir enn eitt ára arbeiði
- Tað er ikki neyðugt at senda lønarseðlar sum váttan
Serlig vegleiðing til umsókn - heilsurøktaraútbúgvingin:
- Heilsuhjálparaútbúgving er ein fyrimunur
- Umsøkjari við aðrari skúlagongd, t.d studentsprógvi, HF-prógvi og FHS-prógvi, kann søkja um upptøku, við í minsta lagið 3 mánaða viðkomandi arbeiðsroyndum, fulla tíð
- Upptøka uttan heilsuhjálparaútbúgving krevur, at bøkurnar til heilsuhjálparaútbúgvingina verða lisnar áðrenn byrjan
Viðkomandi arbeiðsroyndir til heilsurøktara:
- Arbeiðsroyndir skulu vera innan heilsu, røkt ella sjúkarøkt. Metingin um arbeiðsroyndirnar eru viðkomandi, verður gjørd, í hvørjum einstøkum føri.
- Um tímatalið er minni enn fulla tíð, skal váttan vera fyri meir enn 3 mánaðir
- Ein váttan frá arbeiðsgevara skal fyriliggja, har meðal tímatal pr viku/mánaða og tíðarskeið er váttað
- Tað er ikki neyðugt at senda lønarseðlar sum váttan
- Lívsroyndir, so sum at passa familju ella egin børn kann ikki telja sum arbeiðsroyndir


text:
Søkt verður eftir:
- Einum námsfrøðingi at byrja 1. oktobur 2019 ella eftir nærri avtalu. Talan er um eitt starv á 35 tíma viku.
Hvørji eru vit:
- Barnalund er ein samansjóðaður dagstovnur ætlaður 60 børnum í aldrinum 0-6 ár. Stovnurin er skipaður í tvey hús,- við eini vøggustovu og eini barnagarðstovu í hvørjum húsi. Ein felagsgongd/-høll, við fjølbroyttum virksemismøguleikum, bindur húsini saman. Uttanumøkið hjá stovninum er stórt og endurspeglar í stóran mun uppruna lendið og bjóðar inn til ymiskar avbjóðingar.
Vit sóknast eftir einum starvsfólki:
- ið hevur umsorgan fyri børnunum.
- ið bæði kann arbeiða sjálvstøðugt og í toymi.
- ið er týðilig/ur í samskifti og leggur dent á gott samstarv.
- ið hevur arbeiðsroyndir, sum kunnu nýtast í dagliga arbeiðinum.
- ið er eldhuga/ur og konstruktivt/ur.
- ið sær møguleikar fram um mørk.
Vit kunnu bjóða tær:
- fjølbroyttar arbeiðsuppgávur.
- eitt starv, har tú kanst nýta tínar dygdir, hava ávirkan og samstundis menna teg sjálvan.
- sernámsfrøðiliga ráðgeving.
- møguleika at tilogna tær vitan og kunnleika til Karlstad-modellið og tekn til talu.
Setanartreytir:
Løn eftir sáttmála millum Føroya pedagogfelag og Kommunala Arbeiðsgevarafelagið. Um námsfrøðingar ikki søkja starvið, kann hjálparfólk verða fyribils sett.
Nærri fæst at vita um stovnin og um starvið við at venda sær til leiðaran í Barnalund
Leilu H. Hansen á tlf. 238031.
Umsókn saman við prógvi og møguligum viðmæli/-um, skal sendast til býráðsskrivstovuna: Ennivegur 38, 530 Fuglafjørður ella umvegis teldupost á info@fuglafjordur.fo, í seinasta lagi Týsdagin 24. septembur 2019 kl. 12.00.
Fuglafjarðar kommuna
Ennivegur 38, 530 Fuglafjørður
info@fuglafjordur.fo


text:
Tað hevur skapt nógv kjak, at tað nú skal gjaldast fyri at sleppa oman á Lógv í Saksun. Eitt portur er sett upp, har einhvør, føroyingur sum útlendingur, skal gjalda 75 krónur fyri at sleppa ígøgnum.
Til ber at gjalda við korti, og festarin fær pengarnar.
Pengarnir verða brúktir til at gjalda íløguna í portrið og terminalin og til at reka hagan, sigur André Kruse við Kringvarpið.
Festarin sigur eisini, at eingin hevur kært ella meldað avgerðina fyri at seta portrið upp.
Fyri KVF slær André Kruse fast, at okkurt skal gerast viðvíkjandi reglum um ferðing í haga. Hann leggur afturat, at fólk hava seinastu vikuna vent við við, bæði útlendingar og føroyingar, tá tey síggja portrið.


text:
Síðsti dagur hjá føroysku svimjarunum var á Gibraltar í kvøld. Seinastu dagarnar hevur tað regnað við gullheiðursmerkjum, men í kvøld gekk ikki líka væl.
Bara eitt gullheiðursmerki kom upp á listan í dag, og tað var Vár Erlingsdóttir Eidesgaard, sum tók sær av tí. Hon vann gull í 800 metrum frí við tíðini 9:03.62. Eisini fekk hon silvur í 100 metrum frí.
Hetta var eitt kvøld við nógvum silvurmerkjum Óli Mortensen vann silvur í 400 metrum frí við tíðini 3:53.05, og Signhild Joensen 50 metrar rygg eisini silvur við 29.25.
Og í stafettini vunnu Bartal Erlingsson Eidesgaard, Alva Hjelm, Óla Mortensen og Rókur Trygvason silvur við tíðini 3:26.08.
Óli Mortensen (Mynd: Sverri Egholm)


text:
Vallyfti fyri rímiligan kostnað
2019-08-18 20:42
Vallyfti kunnu ofta verða dýr fyri landskassan – um tey verða sett í verk. Flokkar og valevni eiga at hugsa um hetta. Tað ber ikki til at lova veljarunum tænastur, lættar og stuðul, sum einki samband hava við veruleikan.
Sambandsflokkurin hevur til hetta valið valt at raðfesta nøkur øki, sum vit halda liggja innanfyri ein rímiligan kostnað. Vit tora at lova, at vit fara at atbeiða fyri hesum ætlanunum, tí vit trúgva, at tað ber til at halda lyftini, uttan at tað kollrennur landskassan.
Okkara raðfesting snýr seg millum annað um:
at eingin sjúklingur skal bíða í meira enn 30 dagar fyri at koma í viðgerð.
-
at barnafrádrátturin í landsskattinum skal hækka við 2.000 krónum fyri hvørt barnið.
-
at størri dentur verður lagdur á rehabilitering.
-
at grundupphæddin hjá pensionistum skal hækka við 580 krónum um mánaðin, og arbeiðsinntøka skal ikki mótroknast í pensjónini.
Viðvíkjandi viðgerðartrygdini siga vit, at hon verður ikki sett í verk eftir einum ári, men vit vilja hækka játtanina á fíggjarlógini við 30 mió. krónum árliga.
Hetta eru nøkur av okkara vallyftum, sum kunnu setast í verk við einum rímiligum almennum útreiðsluvøkstri.
Helgi Abrahamsen
Sambandsflokkurin
.


text:
Togo liggur innibygt ímillum Gana og Benin; landið var fyrr franskt hjáland og gjørdist sjálvstøðugt ríki í 1960. Fólkið er blandað, og fleiri enn 30 fólkasløg eru í landinum. Fjølmentast eru ewefólkið fyri sunnan og dagomba fyri norðan. Fosfat - steinslag nýtt sum ráevni í handilstøðum - er helvtin av útflutningsinntøkunum í Togo. So eintáttað inntøkugrundarlag ger búskapin í landinum óstøðugan, tí at fosfatprísurin á heimsmarknaðinum er óstøðugur. Høvuðsstaðurin í Togo, Lomé, er týdningarmesti havnabýur í Vesturafrika.
Hóast Togo er blóðfátækt land, er landið sjálvbjargið við mati. Um 75 % av fólkinum búgva á bygd og liva av landbúnaði. Tey dyrka mais, jamsrót, rís og maniok til egna nýtslu og kaffi, kakao og bummull at selja og flyta út. Nógv fólk við strendurnar livir av útróðri.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Lomé
Vídd: 56.790 km2
Fólkatal: 6.031.808
Alment mál: franskt
Átrúnaður:
afrikanskir átrúnaðir 70% islam 10% kristindómur 20%
Stýrislag: fólkaræði, fleirflokkaskipan
Gjaldoyra: CFA frankur (XOF)


text:
Mál fyri starvsvenjing, støðismetingar
Mál og støðismetingar, sum allir næmingar í starvsvenjing skulu metast eftir!
Til næmingar byrjaði í januar 2019 og aftaná !
Støðismeting heilsuhjálpari flokkar frá jan 2019 og aftaná
Støðismeting heilsurøktari flokkar frá mars 2019, og aftaná
Næmingar byrjaði áðrenn 2019:
Støðismeting áðrenn jan 19 heilsuhjálpari
Lagt inn av nýggjum 29/8-19 - Støðismeting áðrenn jan 19 heilsurøktari
Um tú ikki fært støðismeting hjá HRØ at rigga, royn hesa, ið er løgd upp umaftur 9. apríl 19: fileadmin/Documents/xStoedismeting_HROE_eftir_sep_13_.doc


text:
Orð og lag: Finnur Koba
Eg, eg trúgvi ikki uppá meg
eg havi einki álit á mær sjálvari meir
Eg, eg trúgvi ikki uppá teg
tú ger tað verri enn tað var
eg kenni meg ikki aftur í tí
tú yrkir um meg, eg skilji ei hví
tú gloymir tað góða har heima
og eg kenni meg illa snýtta av tí
tú lovaði at flyta inn í mín bý
men tú endaði heima á Varða.
Eins og onnur nógv medmenniskju
hevur tú eitt serligt pláss í mínum hugaheimi og mínum hjarta
Men beint nú, noyðist tú at vera so.
Noyðist tú at fesjast so.
So, so er tað nú
eg kláraði ikki okkum meir
Eg, eg trúgvi ikki uppá Guð
hann kann aldrin vera eitt svar
Eg trúgvi ikki uppá, at nakað størri enn eg
kann taka syndirnar uppá seg og fara sín veg
tað kanst tú ikki meina.
Men eg trúgvi uppá, at tú hevði møguleikan tá
og tú spilti hann burt, tá flogfarið lætti sær á
og lat meg vera heima – aleina.
Eins og onnur nógv medmenniskju…
Hví tímir tú ongantíð tað sama sum eg
Hví tímir tú ongantíð at gera nakað við meg
liggur bara í songini og svevur
stendur bara í gongini og gremur teg.
Kanst tú ikki vera normal?


text:
Takk, Atlantic Airways – fyri erbylgjufría Airbussin!
Innlegg í Dimmalætting 16. mai 2012: Atlantic Airways hevur valt ikki at hava tráðleyst internet (WiFi) umborð á nýggja Airbus 319. Hetta er at gleðast um, tí við hesum gevur Atlantic Airways sínum ferðafólkum eina nógv grønari flogferð. Nýggja flogfarið bleiv umtalað í útlendskum flogblað, sum slóðbrótandi, tí airbussurin hjá Atlantic – sum fyrsta flogfar í Evropa – hevur nýggju RNP AR navigatiónsútgerðina, sum allarhelst ger, at flogfarið sparir brennievni og tí eisini dálkar minni. Avgerðin um ikki at hava WiFi umborð er ein røtt avgerð afturat hjá Atlantic! Við hesum sleppa...Les Meira
Tráðleyst internet (WiFi) umborð á Smyrli ?
Innlegg í Dimmalætting 18-01-2012: Høgni Hoydal, tingmaður fyri Tjóðveldi, hevur á Føroya Løgtingi spurt Johan Dahl, landsstýrismann, hvussu tað ber til, at onki frítt internet er umborð á Smyrli og øðrum strandfaraskipum. Allarhelst er tað tráðleyst internet (WiFi), sum Høgni Hoydal her eftirlýsir. Í hesum sambandi vil Erbylgjufelagið koma við nøkrum viðmerkingum viðv. tráðleysum interneti (WiFi). Pulserandi erbylgjur og skaðar á DNA hjá fólki Tráðleyst internet (WiFi) virkar á tann hátt, at smáar sendistøðir (beinarar/rutarar) senda út pulserandi erbylgjur (føroyska orðið fyri...Les Meira
Hvat siga kanningar?
Kanningar frá óheftum vísindafólkum vísa, at mikrobylgjugeisling (frá t.d. fartelefonum) er skaðilig. Á flestu síðunum á hesi heimasíðu finnur tú leinki til kanningar um tú trýstir á bláu orðini. Á Powerwatch er ein langur listi av kanningum, ið vísir biologiska ávirkan frá t.d. fartelefonum og fartelefonmastrum. Vit útbyggja okkara lista og vísa beinleiðis til kanningina ella samandráttin. Listin hjá the Bioiniative workgroup t.v. vísir ein langan grafiskan lista yvir kanningar. Allur listin sæst her. Dr. Andrew Goldsworthy, MSc PhD, greiðir her frá sjálvari mekanismuni, sum ger, at...Les Meira
Endamálið hjá felagnum
Endamálið hjá felagnum er at kasta ljós á negativu biologisku ávirkanina frá tráðleysari tøkni, so sum Wi-Fi og fartelefonmastrum, fartelefonum, tráðleysum heimatelefonum og tráðleysum internetið. Økt tilvitan kann viðvirka til avmarking av geislingingini frá hesi tøkni. Telefyritøkur og mynduleikar eiga at taka fyrivarni, tá framtíðar tráðleys tøkni verður planløgd og møguliga tikin í brúk. Borgarin og grannaløg mugu spyrjast áðrenn sendarar og mastar verða settar upp. Kommunu- og landsmynduleikar mugu geva borgarunum rættin til at siga nei til sendimastrar og sendarar í teirra...Les Meira


text:
Orð og lag: Steintór Rasmussen
Minnist tú, tá vit í fyrsta klassa fóru?
Vit stóðu har í garðinum millum øll tey stóru.
Vit runnu glað og róptu, og onkur spældi býtt.
Alt var tá so spennandi og fyri okkum nýtt.
Túsund ting at læra – bókstavir og tøl.
Hundrað góðir sangir og fleiri stuttlig spøl.
Tað eru nógvar løtur, um eg kundi talt.
Vinirnir í skúlanum eru næstan alt.
Vit hava góðar tímar, men strævið eisini er.
Men so ringir klokkan aftur út í fríkorter.
At gera okkurt annað, at sparka, hoppa band,
ella bara hvíla seg og lesa Anders And.
Minnist tú klassaveitslum, tá fegin sungu?
Árini tey ganga, skjótt eru vit tey ungu.
Hanga út við vinum við buksum niður á reyv.
Práta enn um skúlan, og hvat av okkum bleiv.


text:
Hvítarussland
Hvítarussland er lýðveldi í Evropa. Í norðri hevur Hvítarussland mark við Letland, í eystri við Russland, i suðri við Ukraina, og í vestri við Pólland og Litava. Hvítarussland er fátækt landbúnaðarland, tað er strálbygt, og náttúrutilfeingið er lítið. Kortini eru korini nógv batnað síðan 1960-árini, tá ið farið varð at menna ídnaðin og byggja betri hús. Spreingingin á kjarnorkuverkinum í ukrainska býnum Tjernobyl í 1986 elvdi stóran skaða í Hvítarusslandi, mong fólk máttu verða flutt heiman, og mong gjørdust og gerast alsamt sjúk av geislavirknu dálkingini, ið stóðst av vanlukkuni. Tveyhundrað ár við russiskum yvirræði endaðu í 1991 við falli Sovjetsamveldisins, og Hvítarussland gjørdist sjálvstøðugt land.
Minsk er miðskeiðis í landinum. Hóast býurin var skotin í sor í seinna heimsbardaga, hevur hann í friðartíð verið stjórnarbýur og miðdepil í útbúgving, mentan og samskifti. Seinastu árini hevur menningin í ídnaðinum havt við sær, at býurin er nógv vaksin. Minsk er høvuðssæti hjá SNG, ið er ríkjasamband við 12 sovjetlýðveldum, ið vóru.
Tungídnaður, sum oljureinsing og maskinur, hava stóran týdning fyri Hvítarussland. Tá ið sovjetstýrið ráddi, vórðu bygdar stórar verksmiðjur, sum virkaðu ráevni úr Russlandi og Ukraina. Virðismikil ráevni, t.d. olja, steinsalt og ymisk sandsløg, eru funnin í landinum. Sandurin verður nýttur til glasgerð.
Tá ið sovjetstýrið ráddi, lærdu næstan allir hvítarussar at lesa og skriva, og næmingarnir høvdu undirvísingarskyldu í 10 ár. Góða skúlagrundarlagið hevur ríkað mentanina, og bókmentir og tónleikur eru høgt í metum ímillum manna.
Stór øki í í syðra parti í Hvítarusslandi eru mýrilendi, og Pripetmýrarnar báðumegin Pripetánna eru størstu mýrar í Evropa. Her veksur nógvur skógur, t.d. fura, eik, elri og askur, og skógarvinna er týðandi ídnaður á hesum leiðum. Nógv dýr, t.d. elgur, geypa, villsvín og rýpa, halda til í mýrunum og í skógunum.
Nógvur soppur veksur í tættu og slavnu skógunum; og so væl dámar fólki at henta soppar, at tað verður nevnt tjóðarítrótt Hvítarusslands. Soppar og epli eru høvuðsføðsla. Kókað epli, gjørd til á ymsan hátt, verða etin til morgunmat, døgurða og nátturða. Soppar í súrróma verða etnir aftur við steiktum kjøti av t.d. kanin og svíni. Hvítarussar bæði salta, turka og súlta soppar, men teir verða eisini etnir feskir.
SøgaRætta
PolitikkurRætta
DeyðarevsingRætta
Hvítarussland er einasta land í Evropa, ið hevur deyðarevsing. Í mai 2010 tóku mynduleikarnar stig ímóti at stegað deyðarevsing. Bert tveir dagar aftaná vóru tveir menn dømdir til deyða vegna morð.
Oleg Alkev hevur starvast sum fangavørur í Hvítarusslandi, hann greiður frá hvussu ein deyðarevsing vanliga fer fram: "Fangin hevur bind fyri eyguni, hendurnar eru bundnar aftan fyri ryggin. Hann verður leiddur inn í eitt rúm. Hann fær at vita, at hann verður hildin, so hann ikki situr skeivt. Hann verður tvungin niður á knø, tað tekur einans nøkur fá sekund, so er hann skotin [1].
LandafrøðiRætta
Størri býirRætta
Fyrisitingarligar eindirRætta
Hvítarussland er býtt sundur í seks voblast (sóknir ella landslutir):
Harumframt hevur høvuðsstaðurin Minsk serstaka støðu.


text:
Føroysk mentan
Føroyska mentanin er siðirnir, listin og málið í Føroyum. Føroysk mentan hevur sín uppruna í norrønari mentan.
Bæði tey søguligu og tey landalæruligu viðurskiftini eru við til at mynda eina mentan.
Innihaldsyvirlit
Føroyska málið[rætta | rætta wikitekst]
- Høvuðsgrein: Føroyskt mál
Tey fyrstu niðursetufólkini, sum komu til Føroya úr Noregi, høvdu sína mentan úr heimlandinum við sær. Málið var norrønt, soleiðis sum tað varð tosað á Vesturlandinum í Noregi, men nú fólkini vóru skild sundur, gekk eisini málið sundur og broyttist ymiskar vegir. Fyrsta dømið um, at føroyskt er um at gerast sjálvstøðugt mál, finst í Seyðabrævinum frá 1298.
Føroyskt mál var langt upp í tíðina bara talumál. Eftir trúbótina gjørdust allir prestar í Føroyum danskir embætismenn og fóru at prædika og tosa á donskum. Hjá føroyingum fekk danskt støðu sum tað tignarliga og heilaga málið, og danskt varð skrivað í øllum viðurskiftum við myndugleikarnar. Føroyskt var bara heimamálið, sum vanliga fólkið tosaði sínámillum í gerandisdegnum. Onkrar royndir vórðu gjørdar at skriva føroyskt. Tann fyrsti, sum rættiliga savnaði føroysk orð og gjørdi føroyska orðabók, var miðvingurin Jens Christian Svabo. Sagt verður um hann, at hann við hesi innsavning bjargaði føroyskum undan at doyggja út. Hetta var um 1780.
Presturin Johan Henrik Schrøter beyð sær til at umseta Nýggja Testamenti til føroyskt. Hann týddi Matteusar Evangeliið, tað kom út í 1823. Mótstøðan var stór ímóti útgávuni. Prestar og flestir føroyingar hildu, at føroyskt hóskaði seg ikki í viðurskiftunum við Várharra, ella, at Gud skilti ikki føroyskt. Føroyingar høvdu tá í nærum 300 ár vant seg við, at málið í kirkjuni var danskt. Alstóran týdning fyri føroysk bíbliumál og kirkjumál fingu Victor Danielsen og Jákup Dahl. Í 1937 góvu teir út hvør sína umseting av øllum Nýggja Testamenti. Í 1949 kom øll Bíblian út í týðing eftir Victor Danielsen.
Føroyskur dansur[rætta | rætta wikitekst]
- Høvuðsgrein: Føroyskur dansur
Eitt annað sereyðkenni fyri føroyska mentan er dansurin, sum føroyingar hava dansað langt aftur í tíðina og dansa enn. Teir hava kvøðið um stórar hetjur, sum søgur gingu frá. Hesar søgur breiddu seg í miðøldini um alt Norðurevropa og heilt til londini í Norðurhøvum. Um føroyska dansin fáa vit fyrstu ferð at vita frá íslendinginum Jóni Indiafara, tá ið hann var í Føroyum í árinum 1615.
Í 19. øld fóru menn rættiliga at skriva niður føroysk kvæði. Fornminnisgranskarar høvdu funnið fram til, at fornu hetjusøgurnar vóru best varðveittar í føroysku kvæðunum. Tí heittu teir á føroyingar um at skriva tey niður. Ein hin kendasti var Jóannes í Króki heiman av Sandi. Hann savnaði ein hóp av kvæðum saman. Í øldir hava kvæðini verið lærd munn av munni. Foreldur lærdu dóttur ella son tey kvæðini, tey dugdu uttanat. Soleiðis kundu tey varðveitast og skrivast niður.
Føroyskur tónleikur[rætta | rætta wikitekst]
Føroysk tónaskøld sum t.d. Sunleif Rasmussen og Pauli í Sandagerði eru viðurkend aðrastaðni enn í Føroyum, og føroyskar fløgur koma út í stórum tali. Tað er ikki sum fyrr. Tá gjørdu føroyingar lítið við ljóðføri, onkur skúlalærari átti eina violin, onkur sjómaður eina harmoniku, tað var alt. Men so við og við vaks áhugin, fólk fóru at læra seg at spæla, orkestur vórðu skipað, musikkskúlarnir komu til, og nú taka nýggir tónleikabólkar seg upp í heilum og allastaðni í landinum. Samstundis eru hornorkestrini og kórini framvegis virkin um alt landið.
Føroyingar syngja saman meira enn onnur, verður sagt, og kórsangurin er sum eitt framhald av gomlu kvøðingini. Tey eldru tónaskøldini sum Hans Jákup Højgaard og Jógvan Waagstein skrivaðu songløg og stjórnaðu sjálvir kórum. Yrkjarin Regin Dahl er eisini virkin sum tónaskald, menn hann skrivaði ongantíð løgini niður. Kórsangur verður eisini framførdur saman við ljóðførum, eitt nú á nýggjárskonsertunum hjá Føroya Symfoniorkestri í Norðurlandahúsinum.
Føroyskur sjónleikur[rætta | rætta wikitekst]
Fyrsta, vit vita um sjónleik í Føroyum, er frá ferðafrásøgn eftir Jens Christian Svabo í 1781. Hann sigur frá, at embætismenninir í Tórshavn stuttleika sær við at spæla sjónleik. Teir spældu leikir eftir norðmannin Ludvig Holberg, sum var vælumtóktur og kendur kommediurrithøvundur um alt Norðurevropa í 18. øld. Føroyskan sjónleik fáa vit í tjóðarskapartíðini. Fyrsta avrikið var longu á føstulávint í 1889, beint eftir at Føroyingafelag varð stovnað. Tá vóru tveir leikir frumsýndir, annar var Gunnar Havreki eftir Rasmus Effersøe og hin Veðurføst eftir Sonnu Helenu Patursson. Í 1977 fór sjónleikurin inn á eina nýggja kós, tá ein av fremstu leikstjórum okkara Eyðun Johannessen saman við øðrum stovnaði yrkisleikbólkin Grímu. Við hesum bólki hevur føroyskur sjónleikur vunnið nógv framá og er vorðin ein listagrein á høgum listaligum stigi.
Føroyskir filmar[rætta | rætta wikitekst]
Føroyingar síggja útlendskan film, kanska serliga amerikanskan, bæði í biohøllum og í sjónvarpi. Einasti føroyski filmsleikstjórnin, sum higartil hevur gjørt vart við seg, er Katrin Ottarsdóttir. Filmar, hon hevur leikstjórnað, eru m.a. Bye Bye Bluebird, Maðurin ið slapp at fara og Atlantic Rhapsody - 52 scener fra Tórshavn. Føroyar hava eisini verið nýttar sum leiktjøld hjá útlendskum filmsleikstjórum, m.a. í stóra filminum eftir danska leikstjóran Niels Malmros, Barbara. Barbara byggir á skaldsøgu eftir Jørgen-Frantz Jacobsen. Í hesum filmi vóru nógvir føroyingar uppií, serliga sum statistar.
Føroysk list[rætta | rætta wikitekst]
Tónleikur við ljóðførum kom seint til Føroya. Sama kann sigast um myndlistina. Elstu føroysku málningarnar, vit vita um, hevur Díðrikur í Kárastovu av Skarvanesi gjørt um ár 1850. Men teir fyrstu málararnir, sum Jógvan Waagstein og Niels Kruse, málaðu mest tað føroyska landslagið við sínum skiftandi ljósi og litum. Í 1948 varð skipað fyri fyrstu almennu framsýningini av myndlist í Føroyum. Tá varð hildið, at kundi ein framsýning skipast annaðhvørt ár, so var væl vorðið. Nú eru framsýningarnar tættar, og eitt stórt tal av listafólki skapa eina fjølbroytta føroyska myndlist.
Kendast eru listafólk sum t.d. Hans Pauli Olsen, Steffan Danielsen, Janus Kamban, Ingálvur av Reyni, Ruth Smith, Tróndur Patursson, Zacharias Heinesen, Sámal Joensen-Mikines og Thomas Arge. Hjá teimum, sum nú mála, er føroyska landslagið fremvegis eitt høvuðsevni, men nú verður tað loyst sundur í litir og skap, so tað ikki kenst aftur beinleiðis. Sum við nútímans yrkingum og tónleiki verður meira og meira gjørt við at skapa óbundnar og fríar myndir.
Føroyskir rithøvundar[rætta | rætta wikitekst]
Fosturlandssangirnir skuldu vekja fólk og lata eyguni upp fyri tí góða og vakra í Føroyum. Tað friðsæla og vakra var eisini fremst í huganum á skaldinum Hans Andreasi Djurhuus, sum skrivaði ævintýr, sjónleikir, søgur og nógvar sangir, serliga barnasangir. Men skaldskapurin broyttist, og í 1914 gav beiggi hansara, J.H.O. Djurhuus, út fyrstu føroysku yrkingarnar, sum ikki vóru ætlaðar at syngja. Tær skuldu lesast og lýsa kenslurnar hjá skaldinum sjálvum. Um ár 1900 vórðu føddir fleiri av okkara størstu rithøvundum. Poul F. Joensen í Sumba, William Heinesen og Jørgen-Frantz Jacobsen í Tórshavn, Christian Matras á Viðareiði, Heðin Brú í Skálavík og Martin Joensen í Sandvík.
Best síggja vit ta broyttu tíðina aftur í yrkingasøvnum, sum nú komu út. Tær eldru yrkingarnar høvdu rím og eitt fast snið. Tann fría nútíðaryrkingin er heilt øðrvísi. Nú sleppur hugurin at reika og fara út um vanlig mørk, og yrkjaring roynir at seta myndir saman til eina sterka, persónliga kenslu. Her kunnu nevnast nýskapandi yrkjarar sum til dømis Jóanes Nielsen, Rói Patursson, Guðrið Helmsdal og Steinbjørn B. Jacobsen.
Føroyskir miðlar[rætta | rætta wikitekst]
Fjølmiðlarnir hava fingið stóran týdning í okkara mentan. Í 1959 kom Útvarp Føroya aftur at bløðunum, og í 1984 fór Sjónvarp Føroya at senda. Fjølmiðlarnir bera tíðindi og lýsa viðurskifti í okkara samfelagi. Nú eru eisini teldurnar komnar, og nú sita ung og børn og leggja sínar tankar út á netið, siga frá um seg sjálv og koma í samband við allan heimin. Samstundis sita ungdómar og lurta eftir tónleiki úr øllum heimspørtum.


text:
YvirskriftÆvintýraheimur í Viðarlundini
Body
Ævintýraheimur úr endurnýtslu er bygdur upp í Viðarlundini í Havn í hesum døgum, og ikki kann sigast annað, enn at børn og vaksin hava latið upp fyri hugflognum, nú tey hava verið við til at skapa.
Síðani mai 2015 hava 7 dagstovnar, Skúlin við Løgmannabreyt og Fountainhúsið arbeitt í felag um at skapa ein ævintýraheim í viðarlundini. Ævintýraheimurin er gjørdur úr endurnýtslutilfari, sum handlar, matstovur o.o. hava savnað. Úrslitið verður sýnt fram í døgunum 9. til 13. mai, so nú mást tú skunda tær, um tú vilt síggja.
Myndirnar hevur Birgir Sondum tikið.


text:
Í dag er fyrsta umfar í Skúlafótbólti, sum er stóra fótbóltskappingin fyri fólkaskúlar, miðnáms- og háskúlar, sum er í Marghøllini í Vági. Hetta fyrsta umfarið er fyri næmingar í 6. flokki og tilsamans 220 næmingar fara at kappast í Marghøllini í Vági. Kappingin hjá 6. flokkunum er skipað í blandaði lið, dreingja lið og gentu lið og fara 26 lið at spæla í dag. Umframt at spæla fótbólt fáa næmingar eisini høvið at svimja í Páls Høll og royna bouldering-klatriveggin í Marghøllini.
Skúlafótbóltur varð fyrstu ferð á skránni farna skúlaár, tá fleiri enn 2.400 næmingar vóru til Skúlafótbólt í Vági.
Ongin Skúlafótbóltur uttan góðar stuðlar og eru vit sera fegin um, at BankNordik aftur í ár er høvuðsstuðul hjá Skúlafótbólti, siga fyrireikararnir av Skúlafótbólti.
Umframt BankNordik, so er Skúlafótbóltur eisini stuðlaður av Fótbóltssambandi Føroya.
Skúlafótbóltur er skipaður í samstarvi við Vágs kommunu, sum liður í at Vágs kommuna er partur av ABC fyri sálarligari heilsu og telist Skúlafótbóltur millum størstu ABC tiltøkini í Føroyum.


text:
Munnligir spurningar, ið Fólkaheilsuráðið setir dagstovnum um kjarnaøki
Hevur stovnurin eina heimasíðu?
Leggja tit dent á kostin á heimasíðuni?
Hvussu kemur tað til sjóndar?
Tá ið barn skal byrja á stovninum, verður dentur tá lagdur á kostin frá stovnsins síðu?
Nýta tit almennu tilmælini, t.e. tey 8 kostráðini, í tykkara arbeiði?
Verður bakað á stovninum?
Baka tit breyð?
Baka tit bollar?
Nýta tit fullkorn í bakstrinum?
Hava tit turrvørugoymslu?
Hvørji kornsløg nýta tit?
Fáa børnini fullkornsskorpur og fullkornsbrakbreyð?
Fáa børnini fullkornspasta?
Fáa børnini stroy oman á súrgaðar mjólkarvørur, t.d. fín- ella grovvalsað havragrýn, rugfras og hvítudrúss ?
Fáa børnini grønmeti?
Hvørji sløg?
Fryst?
Epli?
Bjølgfruktir?
Leggja tit dent á at eta og keypa eftir árstíðunum?
Fáa børnini frukt?
Hvussu ofta?
Hvørji sløg?
Frukt í dós (súltað)?
Verður dentur lagdur á at minka um sukurnýtsluna?
Baka tit køku?
Fáa børnini súrgaðar mjólkarvørur uttan sukur?
Fáa børnini súltutoy?
Fáa børnini saft?
Fáa børnini fisk og fiskaviðskera?
Hvørji sløg?
Hvat gera tit við fiskin?
Fáa tit ókeypis fisk frá onkrum fittum “abba” ella fiska tit sjálv?
Fáa børnini fisk í dós, t.d. makrel, rogn, sild og tun ella fiskapylsu?
Hevur stovnurin eina støðisvørugoymslu?
Hvat eiga tit altíð inni?
Fáa børnini brævsúpanir sum t.d. Knorr ella Toro?
Hvar fara tit til handils?
Bíleggja tit frá heilsølu?
Hava tit fasta avtalu? Um ja, hvussu gomul er avtalan?
Fáa tit avsláttur?
Foreldraráðið
Er maturin hjá børnunum eitt evni, ið verður tikið upp á fundi við foreldraráðið?
Hevur foreldraráðið ávirkan á matin, sum børnini fáa á stovninum?


text:
Orð: N.F.S. Grundtvig
Lag: Thora Borch
Týtt: Alexandur Kristiansen og Thorben Johannesen
1. Dimmast nú dagar,
og leyvið dettur,
ei syngur fuglur, ei meir,
blómurnar suffa: Sí, einki eftir!
Árið í vónloysi doyr!
Og tó birta ljós vit við gleði!
2. Veturin kemur ísandi kaldur,
bindur hvønn blómandi bøkk,
einki hjálpir at gráta um Baldur!
tár eru turr sum hjá Tøkk.
Og tó birta ljós vit við gleði!
3. Sól aftur hækkar, og sólskinskvæðið
dunar um bygd og um bý,
aftur sæst fuglur tláta í træi,
lyngi og sóljandi líð.
Og tí birta ljós vit við gleði!
4. Árini skifta, tey ræðast aldur,
skaldini halda sum tey.
Fuglarnir fjaðursárir og kaldir
vinna sær flog av tí neyð.
Og tí birta ljós vit við gleði!
5. Fuglarnir ferðast á veingjum vinda
skjótt yvir villini høv,
skaldini ferðast um orðatindar,
har ættarlið leggjast í grøv.
Og tí birta ljós vit við gleði!
6. Hjørtuni biva, tá høgt tey tráa,
drigin mót fuglanna leið,
ljósið tó sigrar; tann myrka, gráa
stúran í grøvina gleið.
Og tí birta ljós vit við gleði!
7. Sálmarnir ljóma, og klokkur ringja,
skemta við kavan um jól,
veturin kann ikki várið tyngja,
tánar, tá fram kagar sól.
Og tí birta ljós vit við gleði!
8. Trúgvandi hjørtu í vetrardýpi
goyma sær minnið um vár,
fevna við gleði jólabarn lítið,
ynskja eitt eydnuríkt ár!
Og tí birta ljós vit við gleði!
9. Betlehems-barnið á krubbubeði
tað er hitt æviga vár!
Trúgvandi hjørtu kenna við gleði,
jól geva ríkari ár!
Og tí birta ljós vit við gleði!


text:
Elin á Rógvi er fødd 3. mars 1976 og býr í Tórshavn. Hon starvast á Útvarpi Føroya, har hon ger barnasendingar. Hon fæst eisini við sjónleik, og so er hon kend í øllum Føroyum sum Meyla frá tiltakinum Lort í býnum, sum barnablaðið Strok skipar fyri.
Útgávur:
2003 Dunnujól í Míni jólabók
2004 Dinaslangan Sissal, Gløggi Blobb,Tjarnareggið, Gamlar felgur, Emmentaler í Míni jólabók
2007 Mánalýsi
Lort í býin (fløga)
2010 JólaStrok (fløga)
2014 Og mamma!
2015 Eg sá ein eingil
2018 Eg eri ein prinsessa
2019 1-1-2 Fuglafjørður
Ummæli/umrøða:
Arnbjørn Dalsgarð: Trongligt mánalýsi. Sosialurin 14. desember 2007.
Steffen Larsen: Æh, jeg har egentlig lyst til æbletærte. Politiken 12. apríl 2008
Uni Arge: Eg skrivi til mítt innara barn. Atlantic Review, vetur 2014
Terji Nielsen: Eg elski at siga søgur. Sosialurin 8. apríl 2015
Heiður:
2007 Norðurlendsk kapping um barnabókahandrit. 1. virðisløn í Føroyum
2014 Barnamentanarheiðursløn Tórshavnar Býráðs
2015 Í uppskoti til Norðurlendsku Barna- og ungdómsbókmentavirðisløn


text:
Her sært tú, hvussu nógv fólk fáa arbeiðsloysisstuðul beint nú. So hvørt sum arbeiðsloysistalið broytist, sæst tað her beinanvegin.
Yvirlitið vísir eisini gongdina í arbeiðsloysinum yvir tíð – um tað veksur ella minkar sammett við farna mánað.
Á føroyakortinum sært tú, hvar í landinum, arbeiðsloysi er. Føroyar eru býttar upp í sjey øki, og í hvørjum øki stendur talið á teimum, sum fáa arbeiðsloysisstuðul í løtuni.
Juni 2019
"Summi skriva tíggjutals umsóknir, onkur 50–60 ella meir, og so eydnast tað knappliga. Tá gevur mítt arbeiði veruliga meining, sigur Jóhanna Andreasen, kveikjari hjá ALS."
Juni 2019
Arbeiðsleys eru í størri vanda enn onnur at gerast strongd og kenna einsemi. Men fólk kunnu gera nógv sjálvi fyri at fóta sær aftur.
Juni 2019
Útvið 60% av teimum, sum í dag eru skrásett sum arbeiðsleys, hava okkurt slag av útbúgving.
Tey, sum eru skrásett sum arbeiðstøk í ALS, eru rættiliga ymisk, tá ið tað snýr seg um útbúgvingarligar førleikar. Fleiri hava als onga skúlagongd eftir fólkaskúlan, summi hava bara miðnám, og so eru tað nógv, sum hava yrkisútbúgving.


text:
30 ár síðani
Í dag, 30. september, eru 30 ár liðin síðani ÍF vann sítt meistaraheiti í bestu deildini, sum tá hevði heiti 1. deild.
Jú víst minnast vit henda stóra dag á ymiskan hátt. Vit sum tá sótu í nevndini høvdu verðuliga fyrireika okkum til eina stórhending, um so skuldi verða.
Sjálvur minnist eg serliga eina hending áðrenn dysturin byrjaði, einki umklæðingarrúm varð við vøllin, so umklæðingarrúmini í skúlanum vóru nýtt.
Vit høvdu sum naka heilt nýtt sent boð eftir royndarsjónvarpinum, og høvdu biðið teir koma norður og taka upp dystin.
Teir møttu eisini við øllum útbúnaði, ætlanin varð at senda dystin um kvøldið – men í umklæðingarrúminum fingu vit, við stórum bókstavum, greitt at vita frá einum manni frá Útvarpi Føroya, at teir høvdu einkarrætt at senda frá dystinum – so sendingin varð av ongum. Men dysturin varð tó upptikin – og eiga vit hann enn, sum eitt minni frá hesum degi fyri 30 árum síðani.
Eg havið funnið fram ein tekst úr tíðindablaðnum Magn og endurprenti hann her undir, við myndum, beinleiðis sum Leivur Hansen skrivaði fyri 30 árum síðani.
Stórur hátíðardagur í Fuglafirði
30. september 1979 kemur ivaleyst at standa sum ein av teimum størstu og minniligastu døgum í søgu Fuglafjarðar Ítróttarfelags. Tað var henda dagin. Fuglfirðingar lótu alt annað liggja og fjølmentir fóru av húsi í vón um at síggja lið teirra ÍF, tryggja bygdini sítt fyrsta føroyameistaraheitið í 1. deild í fótbólti.
Og so varð. Dreymurin hjá fuglfirðingum gekk út.
Aftaná í níggju ár, at hava tráað eftir tí, megnaði ÍF loksins at tryggja sær føroyameistaraheitið í 1. deild.
Mótstøðulið teirra í hesum síðsta og avgerandi dystinum í ár var B36, sum í heimadysti sínum móti ÍF tryggjaði sær annað stigið.Hetta høvdu ÍF-leikararnir og viðhaldsfólk teirra ikki gloymt. Teir høvdu heldur ikki gloymt, at B36 eisini hevði staði seg óvæntað væl í fleiri øðrum truplum dystum og tí hevði at kalla hvørt mannsbarn í bygdini avgjørt at stuðla liði sínum sum frægast í hesum týdningarmikla dysti.
2500 áskoðarar
Eisini hópur av avbygdafólki var komin til Fuglafjarðar henda kalda sunnudagin, og mett verður, at íalt 2500 fólk vóru til dystin.
Hetta er áskoðaramet í Fuglafirði.
Sum øllum kunnugt vann ÍF dystin við 3 málum móti einum, aftaná at hava verið á odda 2:1 í hálvleikinum. ÍF kom á odda tíðliga í fyrra hálvleiki við málið, sum Meinhard Dalbúð, (ársins málskjútti 1979 við 17 málum) skjeyt. Longu ein minutt seinni javnaði Andreas Vatnhamar út fyri B36.
Stutt fyri hálvleik kom ÍF aftur á odda, hesa ferð við máli, sum Abraham Hansen skeyt. Men B36 fall ikki í fátt. Tvørturímóti mentust teir meir og meir, og fleiri ferðir vóru teir nær við at javna út aftur. So varð kortini ikki.
Hýrurin á fuglfirðingum var sum vera mann óførur, tá dysturin varð bríkslaður av, og ÍF-leikararnir vóru fagnaðir sum sannar hetjur av viðhaldsfólki sínum, og góð løta gekk, áðrenn tað eydnaðist at fáa leikararnar savnaðar saman aftur, so at teir kundu taka ímóti steypi og heiðursmerkjum.
Tíggju minuttir fyri leiklok sló Meinhard Dalbúð sigurin fastan fyri ÍF við einum sjaldsama vøkrum máli, og við hesi leiðsluni kundi einki steðgað fuglfirðingum, sum tað íð eftir var av dystinum høvdu fult tamarhald á spælinum.
Men hetta var ikki endin á hesi forkunnugu hending. Hon skuldi eisini merkjast á annan hátt. Og tað varð sanniliga eisini gjørt við lít.
Jú eingin ivi um at 30. september 1979 kemur at verða mintur við hávirðing av øllum núlivandi fuglfirðingum.
6. felagið
Fuglafjarðar Ítróttarfelag er sætta felagið, sum hevur vunnið føroyameistaraheitið í 1. deild, síðan ÍSF í 1942 fór undir at stíla fyri regluligum landskappingum í fótbólti. (Fótbóltsamband Føroya, sum varð sett á stovn í vár sum serdeild undir ÍSF, tekur sær nú av hesi uppgávu).
Hini feløgini eru: KÍ (15 ferðir), HB (10 ferðir), TB (5 ferðir), B36 (5 ferðir) og SÍ (1 ferð).
Fuglafjarðar Ítróttarfelag byrjaði at ludtaka í meistaradeildini (nú 1. deild) í 1971. Frammanundan hevði felagið luttikið í landskappingini í meðaldeildini.
ÍF varð stovnað tann 25. mars 1946 og hevur sostatt 33 ár á baki. Millum stovnarar felagsins vóru: Herluf Berthelsen, Obert Eliasen, Poul Jacob Hansen, Sofus Eliasen og Martin Johannesen.
Umframt at luttaka í fótbólti og kappróðri (og frá í vetur eisini í flogbólti), hevur ÍF eisini verið aktivt innan hondbólt. Men henda ítróttargreinin datt niðurfyri síðst í sekstiárunum. Nú verður miðað ímóti at fáa hana á føtur aftur, og væntandi fara fuglfirðingar aftur at ludtaka í hondbóltskappingini næsta summar, frættist úr Fuglafirði.
Hava spælt øll árini Vert er annars at geva gætur, at á føroyameistaraliðnum hjá ÍF í ár vóru fimm leikarar, sum vóru við til, at mynda ÍF liðið í 1971, tá tað byrjaði at spæla í 1. deild, og hava teir verið við øll árini. Hesir fimm eru: Áku Petersen, Sam Jacobsen, Hans Elias Joensen, Herman Midjord, og Birgir Thomsen.
[30.09.2009 – Jóhan Heri Joensen]


text:
Fótbóltssamband Føroya er komandi vikuna vertur fyri EM-undankappingini hjá U17-gentum, ið verður spæld á Tórsvølli og í Gundadali. Afturat føroysku gentunum luttaka U17-liðini hjá Noregi, Slovenia og Aserbadjan.
Í dag er fyrsti leikdagur, og klokkan 13:00 hittast Slovenia og Aserbadjan á Tórsvølli, meðan føroysku genturnar skulu í eldin kl. 17:30, tá tær spæla ímóti Noregi.
- Líka síðani eg var smágenta, havi eg verið til næstan allar A-landsdystir á Tórsvølli. At eg hesa ferð ikki skal sita í áskoðarafjøldini, men sjálv skal umboða landið og enntá á heimavølli, verður uttan iva spennandi, og eg gleði meg ómetaliga nógv, sigur Hanna D. Olsen úr B36, ið er annar føroyski málverjin.
Spælt verður eisini sunnudagin, og seinasta umfarið er mikudagin kl. 13:00, tá verður spælt bæði í Gundadali og á Tórsvølli. Hósdagin fara liðini av landinum aftur.
- Hetta verður ein stór avbjóðing, men tað eru sovorðnir dystir, ið skulu til, fyri at vit skulu menna okkum sum fótbóltsspælarar. Fyrr í ár spældu vit móti Aserbadjan, og tá var ikki so stórur munur á liðunum, sigur Judith Eilersdóttir Rasmussen, ið dagliga spælur við felagsliðnum AB/B71.
Tað er tó ikki bert føroyskir leikarar, ið taka lut í kappingini. Teir báðir føroysku dómararnir Petur Páll Winther og Rani A. Skaalum koma at vera partur av dómaratoyminum kring dystirnar.
Tað er ókeypis atgongd til allar dystir, og dystirnir hjá Føroyum verða eisini vístir á Ras 1 hjá Televarpinum.
Skráin
Hósdagin 17. oktober
13:00 Aserbadjan – Slovenia (Tórsvøllur)
17:30 Noreg – Føroyar (Tórsvøllur)
Sunnudagin 20. oktober
13:00 Noreg – Aserbadjan (Tórsvøllur)
17:30 Slovenia – Føroyar (Tórsvøllur)
Mikudagin 23. oktober
13:00 Føroyar – Aserbadjan (Tórsvøllur)
13:00 Slovenia – Noreg (Gundadalur)
Um tú veitst okkurt, sum VP ikki veit - skriva so til vp@vp.fo


text:
Føroyskir sangtekstir
- Tá andi mín hin kross kann sjá
- Tá ár fer at halla og hvørvur so smátt
- Tá babba kemur heim
- Tá basúnin ein dag ljóða skal, og tíðin úti er
- Tá country kom til Skopun
- Tá dagurin rísur og alt vaknar við
- Tá eg droymi
- Tá eg gangi á rættferðarvegi
- Tá eg kom til Jesus, tá gav eg upp alt
- Tá eg komi at ánni við lívskvøldsins strond
- Tá eg komi fram
- Tá eg minnist, Jesus kom av dýrdarhæddum
- Tá eg óttist trúarveg
- Tá eg síggi heilagleika tín
- Tá eg skoði stjørnurnar
- Tá eg søguna lesi um Frelsara mín
- Tá eg standi við Kristusar dómstól
- Tá eg ta náði minnist, Gud
- Tá eg til Himmals komi
- Tá eg var 25
- Tá eg verði stórur
- Tá eg við krossin syndatyngdur stóð
- Tá eg vinleysur verði
- Tá eyga mítt í undran sær Guðs mikla veldisverk
- Tá ferð er endað
- Tá ferðin er at enda komin her
- Tá fjøll og múrar reisast og køva vilja teg
- Tá flaggdagur farin er aftur um bak
- Tá forðum Gud til Ísrael
- Tá forðum lærisveinarnir
- Tá Gabel ráddi í Føroyum
- Tá Gud við Anda sínum mítt stolta sinn fekk felt
- Tá hann frelsti meg
- Tá hann í tign og dýrdarljóma kemur
- Tá hann kemur, tá hann kemur at savna sínar skattir
- Tá Harrin er mín Hirði
- Tá hesin heimsins Fúrsti á meg her álop ger
- Tá hugin sær aftur til barndómin vendir
- Tá hvørjaferð eg síggi stjørnur falla
- Tá í eystri sólin tignar nýggjan dag
- Tá ið á vári blómur spretta fyri mær
- Tá ið Ábraham á sinni sendi tænaran avstað
- Tá ið alt arbeið og stríð liðugt er
- Tá ið alt er vorðið kvirt
- Tá ið dagur mín á fold fer at halla
- Tá ið eg endan á vegnum skal ná
- Tá ið eg Harran Jesus bað
- Tá ið eg var lítið barn, mamma segði mær
- Tá ið endar mítt stríð
- Tá ið ferðin er endað, og eg leggi inn í havn
- Tá ið friðfult heim vit náa
- Tá ið hann kemur
- Tá ið hvør skuggi burtur er horvin
- Tá ið Jesus á foldini ferðaðist her
- Tá ið Jesus kemur, verður neyðin stór um heimin her
- Tá ið kvøldini eru long
- Tá ið lívið gevur okkum skursl og sár
- Tá ið lívsins stormar súsa
- Tá ið ljódliga skýmir, burt dagurin fer
- Tá ið ljósini í býnum lýsa reytt
- Tá ið myrkast var náttin, ódnin herjaði á
- Tá ið myrkrið valdið fær
- Tá ið nú skjótt móti kvøldi líður
- Tá ið nú vit saman koma
- Tá ið seinastu ferð
- Tá ið summar er liðið, og heystdagur við
- Tá ið teir sóu landið
- Tá ið tokan lættir av
- Tá ið tú eina í stríðnum mást standa
- Tá ígjøgnum oyðimerkur ber mín leið
- Tá Jesus hekk á Golgata, Hann lívsins sigur vann
- Tá Jesus her til jarðar kom
- Tá Jesus hin dag móður
- Tá Jesus í hjarta mítt kom
- Tá Jesus so eina má standa
- Tá Jesus úr Nazaret gekk her á fold
- Tá jólastjørnan blaktrar
- Tá Kristus, vár Guð, í miskunn er við
- Tá krossur nívir, heita bønir
- Tá kvøldið kemur
- Tá lívsins grundvøllur kann tykjast rilla
- Tá lívsins kvalir Himmalin mær fjala
- Tá loftið, tað er stjørnuklárt
- Tá milliónir tendra ljós
- Tá mín sál var í neyð
- Tá mín tunga ikki longur
- Tá mítt eyga
- Tá morgun ein vakran úr svøvni tú vaknar
- Tá morgunsól alt gyllir
- Tá myrkir skuggar falla á mín veg
- Tá náttin er svunnin um skugganna lond
- Tá niðan myrka yvir heimin fellur
- Tá norðanstormur brestur á
- Tá pisurnar flúgva
- Tá sálin var mest í váða
- Tá sjómaður kemur heim
- Tá skuggar leingjast, og dagur fer
- Tá sól er sett her
- Tá sól er sett her – áh, sæli morgun
- Tá sól fer í kav, og dagur er av
- Tá sól í kvøldarroða vóð
- Tá sólin í eystri rísur
- Tá Son sín Gud skal senda
- Tá sorgir meg níva, eg leiti til tín
- Tá syndarin rætt sær sín váða
- Tá teir skora
- Tá tey vaksnu sláa
- Tá tíðin er røtt
- Tá tígnandi í undran, harri drottur
- Tá tit fóru
- Tá títt hjarta sorg man bera
- Tá tjøldrini koma
- Tá trúgvin í harðveður kemur
- Tá Tú kemur, Harri Jesus, manst Tú kennast tá við meg?
- Tá tú piparkøkur bakar
- Tá tungir gerast dagar
- Tá var tað jól
- Tá veikur, syndatyngdur eg troyttur fall á knæ
- Tá vit hittast við vøllin
- Tá vit í størstu neyðum stá
- Tá, bróðir og systir, tín leið tykist svár
- Tað besta í mær
- Tað besta til tín
- Tað bleiv so lætt, tá byrðan fall av
- Tað blóð, á krossinum fleyt hin dag
- Tað blóð, sum rann á krossinum
- Tað blóðið er, tað blóðið er
- Tað brenna túsund ljós í nátt
- Tað einasta góða
- Tað er aldri so myrkur dagur
- Tað er ei longur eg, sum livi
- Tað er ein kelda
- Tað er ein kelda, fylt við blóð
- Tað er ein onnur, betri verð
- Tað er ein signað náði, at hoyra Guði til
- Tað er ein stutt, ein stokkut løta
- Tað er einans ein vegur til frelsu
- Tað er einki dulsmál
- Tað er einki sum hitt gamla orðið
- Tað er eitt fast orð: Hann er vár friður
- Tað er eitt land, har gleðin ei
- Tað er eitt merki, sum blaktrar
- Tað er eitt, sum gevur megi
- Tað er gott at eiga Jesus, nú tú ungur er
- Tað er gott at elska
- Tað er gott at vera Jesu lítla lamb
- Tað er hvítt og vetur
- Tað er ikki tað tú sigur
- Tað er leygarkvøld
- Tað er lív í at síggja hin krossfesta mann
- Tað er morgun
- Tað er nakað í Himli hjá børnum at fá
- Tað er nokk, tað sum Jesus gjørdi
- Tað er ótrúligt
- Tað er satt, Míni børn, so sum tit siga
- Tað er so gott at elska Gud
- Tað er so svárt at skilja
- Tað er sól í míni sál í dag
- Tað er títt, tað sum Jesus gjørdi
- Tað er vakurt í Klaksvík á sumri
- Tað eru jól
- Tað eru nøvn, mær verið hava kær
- Tað finst ein vón
- Tað gav mátt, tá tú helt saman hendur
- Tað gongur nokk
- Tað hav, ið brýtur her
- Tað húsið, sum á Krist er bygt
- Tað kemur ein tími hjá tær og hjá mær
- Tað kostar meir, enn tú í huga hevur
- Tað kundi verið so gott
- Tað legst gler
- Tað lið er trongt, tann gøtan smøl man vera
- Tað lív, eg nú eigi, ei fjalast tað kann
- Tað lív, eg nú livi, er Kristusi givið
- Tað lív, sum Harrin gav mær
- Tað lívið á foldum
- Tað livir ein songur, eitt undurfult lag
- Tað ofta er í deyðans skuggadølum
- Tað ríka ljóðið
- Tað sigldi ein bátur um stormbardu vág
- Tað sótu seyðamenn á vakt
- Tað stóra bankaránið
- Tað tykist, sum at mong nú munnu hóma
- Tað vakrasta
- Tað var ein fagran summardag
- Tað var ein tíð
- Tað var ein undurfull, undurfull stund
- Tað var einaferð
- Tað var niðri við Jesu føtur
- Tað var páskamorgun árla
- Tað var, tað var so sæl ein stund
- Tað var, tað var so sæl ein stund
- Tað verður fest í Himli
- Tað, Guð mín vil, tað komi á
- Tað, sum hesin heimur metir dárskap, valdi Guð Sær út
- Taggurnar
- Tak ikki dreymin
- Tak meg allan, Harri Jesus
- Tak meg burtur
- Tak meg, Jesus, í tín favn
- Tak mína hond
- Tak mína hond, Gud
- Tak mítt lív, Alvaldsgud
- Tak mítt lív, og veri tað
- Tak tíð til at halgast
- Tak tú meg nærri tær, áh, Jesus
- Taking the Fall
- Takk eg sigi tær fyri alt
- Takk fyri alt, ið tú gevur
- Takk fyri ávøkst, sum tú gav
- Takk Jesus, at tú elskar meg
- Takk, á Gud, at Tú frelsti meg
- Takk, áh, Gud, at tú frelsti meg
- Takk, at tú bart mína byrði
- Takk, at tú frelsti meg
- Takk, Gud Faðir, at tú vildi
- Takk, Gud, fyri Golgata
- Takk, Gud, fyri tað, tú gevur
- Takk, Guð, fyri alt, sum hendi
- Takk, Harri, fyri hvørt stig
- Takk, Jesus, fyri dópin mín
- Takk, Jesus, fyri, tú meg hevur favnað
- Takk, Jesus, takk! Mín sál er fró
- Takk, kæri Jesus, at Tú frelsti meg
- Takk, o, Jesus, at við Tær eg her kann liva
- Takkarbøn
- Takkarkvøðan
- Tala nú, Harri Jesus
- Tala við Jesus! Jesus teg fatar
- Talað við gluggan
- Talibann
- Tankar við teim 50
- Tann blómutíðin fríða
- Tann brúsandi, brennandi
- Tann dag á krossi
- Tann dagin, Jesus frelsti meg
- Tann dagur, Gud, tú gavst, er liðin
- Tann følnaða sóljan
- Tann Gud, sum í upphavi grundvøllin legði
- Tann Gud, sum valdar
- Tann Guð, sum valdar ævum øllum
- Tann Harri Jesus mín hirði er
- Tann heimur, Harrin skapað hevur
- Tann kærleiki Guð hevur víst
- Tann kærleiki, hann til mín bar
- Tann kærleiki, sum Jesus til mín bar
- Tann náðin í Guds hjarta
- Tann seinasti
- Tann stóri meistarin kemur
- Tann traðkaða blóman
- Tann trúgv, ið Jesus fevnir
- Tann verøld vit við eygum skoða
- Tann vinurin kæri
- Tann, í skjóli hins hægsta er
- Tann, ið ikki eigur Jesus
- Tann, sum á Guds einborna Son trúgva vil
- Tann, sum Harran Gud vil søkja
- Tann, sum Jesus ikki kennir
- Tár ei kunnu frelsa
- Tarsankvæði
- Tær eg prísi, dýri Harri
- Tær eg tæni, tí eg teg elski
- Tær heiður, Alvaldi, himlarnir bera
- Tær hendur, sum negldust til krossins træ
- Tær leingist mót lukku – men hvar er hon, hvar
- Tær løturnar
- Tær veri æran, Lívsins Harri, tær
- Tær vit takka góði Faðir
- Tær, góði Gud, vit lov og tøkk her veita
- Tær, Guð, sum ein ræður himni á
- Teg vil eg elska, tú mín styrki
- Teg vil eg elska, tú mín styrki
- Teir droymdu víst ikki um vanda
- Teir negldu Harra mín á træ
- Teir níggju og níti kendu seg
- Teir sigla um havið so víða
- Teir vísu menn av eysturleið
- Teit Blús
- Tel Guds gávur
- Tel upp í eitt
- Ten wild dogs
- Ternan
- Tess nærri, mítt lívslok nærkast mær
- Tey boð nú ljóða himni frá
- Tey bóru børn til Jesus
- Tey dansa eins og skuggar
- Tey dýru lyfti, ið Harrin gav mær
- Tey fara framvið
- Tey fyrstu hjún, vár Guð, tín hond
- Tey jaorð góvu hjartans glað
- Tey jólini fyrstu var dýrmett at sjá
- Tey mongu nøvn, Gud ber
- Tey siga mær, søgan er gomul og kend
- Tey siga, lívið er váðaferð
- Tey standa og vagga og tráa
- Tey sum eg kenni kenna ei meg
- Tey, ið fylgjast frá vársins tíð
- The first snow came this morning
- The girl I don’t know
- The lay of thrym
- The One
- The optimist
- The rise and fall of du og jeg
- The rune
- The singer
- The Star-Spangled Banner
- The Waltz
- The world is struggling with war and hunger
- Thief about to break in
- This is Home
- This is not a lovesong
- Tí at barn er okkum føtt
- Tí av náði eru tit frelst
- Tí klinga hjartans streingir mær í sál
- Tí so elskaði Gud heimin
- Tí tú góður ert
- Tí tú hevur givið
- Tí vil eg hoppa og dansa
- Tíð at fara
- Tíðanna tekin nú klárliga vísa
- Tíðarhvarvið
- Tíðartekini nú sýna klárt, at Jesus kemur brátt
- Tíðartónar
- Tíðin
- Tíðin fer
- Tíðin fer
- Tíðin rennur sum streymur í á
- Tíðin rennur, dagur líður
- Tíðin so skundmikil rennur
- Tíðin, hon rennur, og dagarnir styttast
- Tíðin, ið rann
- Tíðirnar skifta
- Tikkuni, tikkuni, tokkuni
- Til allar kvinnur
- Til allar vinir
- Til Amsterdam
- Til andans stóru náðifest
- Til at ganga eftir
- Til Boga og allar nýføðingar
- Til Emmaus fram leiðin bar
- Til Føroya
- Til Føroya Arbeiðarafelag
- Til Føroya fiskimenn
- Til Føroya ítróttarungdóm
- Til Føroya ungdóm
- Til Føroyar
- Til gleðina
- Til Golgata í andanum
- Til Guðs Stað á veg eg eri
- Til hetta fagra, fagra land
- Til Himmalin so mong sær ætla
- Til jarðar eingin spurvur fellur
- Til Jeriko fór maður ein
- Til Jesus verður sál mín drigin hvønn dag meiri nær
- Til Jóannes bónda í Kirkjubø
- Til Jordanáarinnar streymar
- Til Kongin, hin hægsta, ein hátíðarsong
- Til kristin fólk á foldum her
- Til kross og grøv mín Jesus fer
- Til krossin kom, tú arma sál, sum líður
- Til kvøldmáltíð í himli háa
- Til málið
- Til mánan
- Til merkið
- Til náðina skyldi eg alt
- Til Norðoya fólk
- Til okkum her á lágum støðum
- Til Selatraðar fara vit
- Til Símun av Skarði og Rasmus Rasmussen
- Til sín kross á Golgata
- Til teir, ið fórust
- Til tey giftu – og tey ógiftu
- Til tey stressaðu
- Til tín
- Til tín
- Til tín eg leiti, loysnari mín góði
- Til tín eg sendi hesa vísu
- Til tín komi eg, mín Gud
- Til tín, áh, Jesus, rópi eg
- Til tín, tú dýra Guds Lamb
- Til tín, tú mín vinur, sum stríðir teg fram
- Til tollbúðina Jesus gekk
- Til ungdómin
- Til vildar øllum kann eingin gera
- Til þín
- Tilbiðið Harran í prýði háheiløgum
- Tilbiðið vár Kong í Himlinum hátt
- Tillukku
- Tillukku frá mær
- Tillukku í dag
- Tímaglasið
- Timburmenn
- Time After Time
- Time to Sleep
- Tín andi, Guð, til Jesus Krist meg kalli
- Tín armur, Jesus, einaferð
- Tín dag við Gudi byrji tú
- Tín eg eri
- Tín frelsari teg spyr í dag
- Tín Frelsari tolin tær bíðar í dag
- Tín kærleik eingin hugur skilja kann
- Tín miskunn, áh, Gud, er sum himinin há
- Tín miskunn, o Guð, er sum himinin há
- Tín náði, himmalski Faðir
- Tín rødd er eins og kvøldarlotið
- Tín rødd meg kallar blítt
- Tín veg, áh, Gud, ei mín
- Tín, o, Jesus, tín at vera
- Tína dýrd tú ofraði
- Tínar hendur tær anga av blómum
- Tinganes
- Tíni eygu
- Tíns ríkis søk, mín Jesus, skal
- Tit búgv tykkum reisið á orðsins hellugrund
- Tit Harrans fólk í dag
- Tit hermenn Krists, nú farið so treystliga í stríð
- Tit hús tykkum byggið á orðsins klettagrund
- Tit limir, sum hava á himninum høvur
- Tit nú lyfti hava givið
- Tit trúføstu, komið
- Tit, brúðarfólk góðu, nú lýðið á
- Tit, sum í fjøru fóru
- Títlingur lítli
- Títt blóð er tað, sum reinsar meg
- Títt dýra blóð, sum rann
- Títt evangelium
- Títt lív er mítt lív, Harri Jesus
- Títt lív er stutt, áh, syndari
- Títt lív hevur virði
- Títt lív, tað gavst tú mær
- Títt navn
- Títt orð er, Guð, várt arvagóðs
- Tivoli
- Tjaldrið
- Tjaldur, ver vælkomið til okkum heim
- Tjaldursunga beyð hin lagna harða
- Tjóðsangur fyri hina helvtina
- Tó at bylgjan, vill og há
- To meet you
- Tó skapanarverkið Gudi bar
- Tó tín synd er sum skarlak
- Together
- Tokið
- Tokspor
- Tolin bíða
- Tollarar og falnar skøkjur, syndarar av øllum slag
- Tómligt kenst á arbeiðsplássum
- Tonk hvør ein náði at Guð frelsti meg
- Tonk tá tíðin hvørvur og eg ævigt skoða skal
- Tonk, einaferð er tokan burtur svunnin
- Too late to cry
- Torir Jesusi tú fylgja?
- Torir Jesusi tú fylgja?
- Tornakrýndan trænum á
- Tórshavn
- Tórshavn tú av øllum ber
- Tórshavn, tú Føroyalands miðstøða var
- Tórsvøllur
- Torvatrøllið
- Torvskurður
- Toskurin
- Toybil
- Tøkk fyri Orð títt, Frelsari dýri
- Tøkk, Faðir, fyri náttarblund
- Tøkk, Jesus Krist, mín frelsari
- Tøkk, kæri Krist
- Tørvandi náði eg søkti teg, Harri
- Træið
- Trees In The Wind
- Triðja dagin eftir
- Tríggir dunnuungar
- Tríggir lítlir dunnuungar
- Tríggjar apur
- Trilvandi trúarstig
- Troytta sál, sum ófrelst gongur
- Troytta sál, sum ófrelst gongur
- Troytta sál, sum tú gongur á lívsvegnum her
- Troyttur og vilstur og sokkin í synd
- Trøllabundin
- Trøllakvæðið
- Trøllapætur
- Trøllapætur syngur
- True Love
- Trúgv á Guð Faðir, eitt undur Hann ger
- Trúgv er full vissa um tað, sum vit vóna
- Trúgv er leiðin til Guds náði
- Trúgvin ber
- Trúgvin er ikki eitt forberg
- Trúgvin og tónarákið
- Trummusettið
- Trúnna, sum bert eitt eiti er
- Trygdareiðurin
- Tryggur í Jesu ørmum
- Trygt eg leggist niður
- Trýssini
- Tú
- Tú
- Tú alfagra land mítt
- Tú ævigi klettur, mítt skjól er hjá tær
- Tú bar mær ta sól
- Tú bart meg, o Gud, áðrenn ljósið eg sá
- Tú dregur meg sum ein magnetur
- Tú einki kanst gera til frelsu
- Tú elskar meg, eg veit tað væl
- Tú ert alt
- Tú ert deyðir!
- Tú ert ein eingil
- Tú ert góður, á Gud
- Tú ert hjá mær
- Tú ert hjá mær, tá eg vakni í tí fyrstu morgunstund
- Tú ert í mær og eg í Tær
- Tú ert mín Gud
- Tú ert so glaður
- Tú ert upp risin
- Tú ert verdur at upphevja
- Tú Føroya tjóð
- Tú fylgdi mær fyrst, tá í vøggu eg lá
- Tú fyri heimi tínum bið!
- Tú gakk tær fram við ánni
- Tú gavst mær, o, Harri, her livilig kor
- Tú gongur gjøgnum múrar, tú
- Tú heimsins ljós, Guds sólin skær
- Tú hesa hugsan kanska hevur
- Tú hevur tær dýrastu perlur
- Tú hevur virði stórt, tú vita skalt
- Tú hevur, Jesus mildi
- Tú høgi kongur Ísraels
- Tú í hjarta tínum hava kanst ein song
- Tú í Jesusi fært frelsu, kæra sál
- Tú Ísraels Hirði og mín
- Tú kemur, Jesus, til mín inn
- Tú kennir væl klettin
- Tú komst sum hjálparleyst barn
- Tú lesur millum linjurnar Karina
- Tú líðandi, tystandi, søkjandi sál
- Tú lítli staður, Betlehem
- Tú lítur um bak og minnist svunnin ár
- Tú Ljós frá fjarum rúmdum, Tú Morgunstjørna klár
- Tú lýsti
- Tú mamma, bið
- Tú manst hava hoyrt tá Móses fleyt í Nilen
- Tú mær legði ein nýggjan song
- Tú mítt ljós, mítt lív, mín lutur
- Tú møtti oss, Jesus, við bað títt á sinni
- Tú ofraði teg fyri meg
- Tú og eg á ástartingi
- Tú opnan sært Guds faðirfavn
- Tú pápi, mamma, tit, sum eiga børn
- Tú rætti tínar armar so eymt, Harri Jesus
- Tú reisir meg
- Tú sáðmaður, ið sáað hevur sáð við lívsins megi
- Tú sál, í myrkri sokkin
- Tú sál, sum gongur ófrelst
- Tú sál, sum kennir teg móða
- Tú sást meg gráta í Guds húsi
- Tú sært ei meg, tú sært ei meg
- Tú signi, Gud, oss hesa stund
- Tú signing ber á øllum leiðum tínum
- Tú Skálafjørður, breiði favnur tín
- Tú skalt fáa mín morgun
- Tú skalt fara
- Tú skalt ikki stúra
- Tú skapaði okkum til frælsi og frið
- Tú skapti meg, Gud
- Tú skapti okkum, himnafaðir
- Tú søkjandi sál
- Tú spyrst um mína lukku og hvar hon stavar frá
- Tú spyrt kanska, hvussu eg kann vita víst
- Tú stendur, Harri Jesus
- Tú stórur ert, og undurverk tú gert
- Tú sum brotið hevur míni trælabond
- Tú svíkti ei
- Tú talar, tú talar um veður og vind
- Tú tín kongastól
- Tú tók ímóti mær
- Tú ungdómur fríði
- Tú, eina tú, o Harra Krist
- Tú, Føroyar, mín móðir
- Tú, Gud, ert heilagur
- Tú, Gud, ert mikil, annað alt er smátt
- Tú, Gud, sum skapti fyrsta mann
- Tú, Gud, sum veitst og gevur alt
- Tú, Harri Krist
- Tú, heimsins ljós, steig niður til jarðar
- Tú, Jesus, ert vegur til himmalsins heim
- Tú, Lívsins Guð, sum miskunn, náði gevur
- Tú, samkomunnar høvur
- Tú, sum ert á veg til faðirhúsið
- Tú, sum frelsir, áh, hvør signað
- Tú, sum okkum lívið gevur
- Tú, sum stundum kennir, at tú ei sló til
- Tú, sum várt bikar hevur fylt
- Tú, sum viltist burt frá heiminum
- Tú, systir og bróðir, her yvir títt lív
- Tú, Tú ert í ævir
- Tuflan
- Tulipanærin
- Tulkast ei kann hvat ið skoðað eg havi
- Tummilfingur
- Tung eru stig á fjøllunum her
- Tung og døkk hin kvirra nátt
- Tungfør her leiðin er
- Turvelvandi drøgg
- Túsund bjartar stjørnur lýsa
- Túsund smíl
- Túsundtals ár
- Tvær fjaðrar
- Tvær smáar hendur til Harrans virki
- Tveir vegir fyri framman – ein ganga tú má
- Tvey, ið eru góð
- Tvøroyrarsangurin
- Tykist ferðin mangan tunglig niðri her
- Tykist tað í neyð og pínu
- Tykist tað, sum stríðið verður tær ov hart
- Tykist tað, tú virkar fyri
- Tyngdur undir byrðum var eg
- Tyngir á teg sorgin harða
- Tyngist tú av byrðum og ei hjálp kann sjá
- Tyngja tungar byrðar, sum tú gongur vegnum á?
- Þau dansa eins og skuggar


text:
18. mai 2017 verður aftur hildin serstakur granskingardagur á Landssjúkrahúsinum. Hetta er fimta ár á rað, har sjóneykan verður sett á gransking, ið verður framd á ella hevur samband við Landssjúkrahúsið.
Granskingarnevndin á Landssjúkrahúsinum metir, at við góðu royndunum frá undanfarnu árum, kunnu vit bert staðfesta, at tørvur og áhugi er fyri, at gransking á Landssjúkrahúsinum verður lýst á serstøkum tiltaki.
Á Granskingardegnum verður enn eina ferð høvi at hoyra um og síggja granskingarverkætlanir, ið hava eitt ávíst tilknýti til Landssjúkrahúsið. Eins og seinast verður høvi hjá øllum starvsfólki á Landssjúkrahúsinum at vera við á degnum. Eisini verða starvsfólk og samstarvsfelagar á øðrum viðkomandi stovnum boðin við og umboð frá viðkomandi myndugleikum.
Høvi verður at hoyra fleiri styttri fyrilestrar og síggja framsýning av verkætlanarpostarum. Aftur í ár verður skipað fyri kapping millum tey, ið hava latið inn postara til Granskingardagin – heiðursløn verður latin besta postara, ið verður valdur av serstakari nevnd.
Sí skránna fyri dagin her.


text:
Porkeris skúli 2017/2018
Søkt verður eftir lærara í tíðaravmarkað starv skúlaárið 2017/18
Talan er um avlopstímar, setanarbrot uml. 0,19 (uml.5 t/v), endaliga tímatalið verður ásett eftir 1.
oktober 2017.
Starvið verður lønt sambært avtalu millum Føroya Lærarafelag og Fíggjarmálaráðið í
lønarflokkinum 18.1 – 29.2
Starvið verður sett sum sáttmálasett starv, uttan so, at tann, ið settur verður, er tænastumannasettur
lærari framanundan.
Umsøkjari skal kunna undirvísa í øllum lærugreinum í 1. til 7. flokk.
Vit vænta, at tú ert fyrikomandi, opin fyri samstarvi við bæði leiðslu, lærarar, næmingar og
foreldur.
Nærri fæst at vita um starvið við at venda sær til skúlaleiðaran Mannbjørn Olsen, 262864
Umsókn við avriti av prógvi, cv og møguligum viðmælum skulu sendast til Mannbjørn Olsen,
Bakkafløttur 10, Porkeri ella á mail: mannbjoern.olsen@skulin.fo
Umsóknarfreistin er mánadagin 22. mai 2017 kl 12.00
Søkt verður eftir stuðulsfólki til skúlaárið 2017/2018 til næmingar við serligum tørvi.
Starvið hevur lønarbrotið 0,3
Fyrimunir hevur umsøkjari við royndum og viðkomandi útbúgving.
Løn sambært sáttmála millum Føroya Pedagogfelag og Fíggjarmálaráðið.
Vit vænta, at tú ert fyrikomandi, opin fyri samstarvi við bæði leiðslu, lærarar, næmingar og
foreldur.
Nærri fæst at vita um starvið við at venda sær til skúlaleiðaran Mannbjørn Olsen, 262864
Umsókn við avriti av prógvi, cv og møguligum viðmælum skulu sendast til Mannbjørn Olsen,
Bakkafløttur 10, Porkeri ella á mail: mannbjoern.olsen@skulin.fo
Umsóknarfreistin er mánadagin 22. mai 2017 kl 12.00